Taburan hujan tinggi, PRU15 tak sesuai tahun ini

SUNGAI PETANI, 28 Safar 1444H, Ahad – Menteri Alam Sekitar dan Air, Datuk Seri Tuan Ibrahim Tuan Man berkata Pilihan Raya Umum ke-15 (PRU15) tidak sesuai diadakan pada tahun ini disebabkan taburan hujan tinggi dan risiko bencana banjir yang dijangka berlaku pada pertengahan November ini.

Beliau berkata, berdasarkan ramalan keadaan cuaca yang dikeluarkan Jabatan Meteorologi Malaysia sebelum ini, negara akan menerima taburan hujan yang lebih pada pertengahan November ini berbanding bulan-bulan lain.

“Kalau buat PRU masa ini memang tidak sesuai…Kalau buat PRU, anggota polis kena jaga peti undi, mana hendak jaga keselamatan rakyat yang terjejas akibat bencana banjir lagi. Tambahan pula, jumlah anggota polis tidak cukup untuk tampung semua ini,” katanya.

Timbalan Presiden PAS itu berkata demikian kepada pemberita selepas merasmikan Sambutan Hari Sungai Sedunia Peringkat Kebangsaan 2022 dan Sambutan 90 Tahun Jabatan Pengairan dan Saliran (JPS) di Lembangan Sungai Muda, di sini hari ini.

Tuan Ibrahim berkata, selain situasi kini tidak mendesak untuk diadakan pilihan raya, PRU15 juga perlu dibuat dan dirancang dengan berhati-hati supaya tidak menimbulkan sebarang mudarat dan masalah kepada semua pihak terutamanya rakyat. – Bernama


Kritik dengan solusi lebih baik cerca kelemahan institusi Islam

BANGI, 11 Jamadilakhir 1442H, Ahad – Setiap kelemahan yang wujud dalam institusi agama Islam sepatutnya dinilai secara objektif berbanding hanya mencerca tanpa sebarang solusi.

Malah, kritikan dengan niat untuk menjatuhkan atau menghapuskan institusi Islam juga sangat keterlaluan, kata Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar.

Beliau berkata, sekiranya wujud kelemahan, kritikan membina dengan solusi yang baik lebih dialu-alukan bagi memastikan institusi Islam dapat berfungsi cemerlang.

“Ironinya, apabila institusi yang tidak berjenama Islam, ramai yang boleh berkompromi dan tidak kurang yang membela atas alasan bukan semuanya tidak baik.

“Persoalannya, kenapakah sikap berbeza itu diambil oleh golongan tersebut? Apakah mereka mempunyai agenda tersendiri?

“Adakah sekiranya suatu institusi yang mempunyai kaitan dengan agama Islam hendaklah dihapuskan dalam apa jua keadaan dan institusi yang tiada nama Islam dikekalkan?,” katanya dalam Sinar Harian hari ini.

Lebih mengecewakan, beliau berkata, bukan hanya golongan minoriti yang mengkritik, bahkan ada juga dalam kalangan kaum majoriti – meskipun bilangannya sedikit.

“Saban hari agama Islam dan institusinya dihina, namun sebahagian besar umat Islam masih alpa.

“Yang lebih menyedihkan apabila ada kalangan umat Islam yang bersekongkol dengan puak liberal dalam menjayakan misi mereka,” katanya.


Thailand tetap gabung 2 vaksin meski WHO beri amaran

BANGKOK, 4 Zulhijjah 1442H, Rabu – Thailand mempertahankan keputusannya menggabungkan dua vaksin COVID-19 yang berbeza bagimelawan peningkatan jangkitan, meskipun saintis Pertubuhan Kesihatan Sedunia (WHO) memberi amaran langkah itu adalah ‘trend bahaya’ yang tidak disokong sebarang bukti.

Kerajaan negara itu kini berusaha menangani wabak yang didorong oleh varian berbahaya Delta, dengan lonjakan kes jangkitan dan kematian serta sistem kesihatan yang semakin lemah.

Pihak berkuasa Thailand berkata, pihaknya memutuskan untuk menggabung dos pertama Sinovac dengan dos kedua dari AstraZeneca untuk mencapai kesan dalam tempoh enam minggu berbanding 12 minggu.

Ketua Pakar Virologi Thailand, Yong Poovorawan berkata, keputusan itu mungkin dilakukan dengan kombinasi vaksin virus yang tidak aktif – Sinovac – dengan vaksin virus vektor seperti AstraZeneca.

“Kita tidak sabar menunggu 12 minggu (untuk meningkatkan kesan) wabak ini di mana penyakit ini merebak dengan cepat.

“Namun, di masa akan datang jika ada vaksin yang lebih baik … kita akan mencari langkah terbaik untuk menguruskan keadaan,” katanya.

Poovorawan mengeluarkan keputusan demikian sehari selepas ketua saintis WHO, Soumya Swaminathan menyatakan kombinasi dua dos vaksin berbeza itu berisiko membawa kepada trend berbahaya.

Thailand merekodkan lebih 353,700 kes jangkitan COVID-19 dengan 2,847 kematian – sebahagian besar dikesan sejak gelombang terbaharu bermula pada April di Bangkok.

Pekerja kesihatan adalah golongan pertama yang menerima Sinovac, tetapi pihak berkuasa berkata, hampir 900 daripada mereka yang menerima suntikan vaksin itu dijangkiti COVID-19. –  Agensi


Angka korban gempa Haiti kini cecah 2,207

BOGOTA, 14 Muharram 1443H, Isnin – Angka kematian di Haiti akibat gempa bumi kuat awal bulan ini telah mencecah kepada lebih 2,000 orang, menurut agensi pertahanan awam negara itu.

Sekurang-kurangnya 2,207 orang terkorban dan 12,268 yang lain cedera selepas gempa bumi berukuran 7.2 pada skala Richter melanda negara itu pada 14 Ogos lalu.

Dengan lebih daripada 100,000 rumah musnah dan rosak akibat gempa, usaha mencari serta menyelamat mangsa diteruskan susulan lebih 344 orang dilaporkan masih hilang.

Dalam kejadian itu, pusat gempa dilaporkan berlaku 12 kilometer timur laut Saint-Louis-du-Sud pada kedalaman 10 kilometer.

Negara itu berdepan kemusnahan teruk akibat gegaran sehingga terpaksa meminta bantuan antarabangsa.

Dunia pernah berdepan insiden gempa bumi paling dasyat yang berlaku di Haiti pada 12 Januari 2010.

Menurut angka rasmi, 316,000 orang dilaporkan terkorban dan 300,000 yang lain cedera dalam gempa berkekuatan 7.0 skala Richter di selatan negara itu. – Agensi


Tanah Rizab Melayu di Kedah, KL dan Perak menurun

KUALA LUMPUR, 7 Ramadan 1444H, Rabu – Keluasan kawasan pewartaan Tanah Rizab Melayu di seluruh Semenanjung meningkat sebanyak 0.67 peratus daripada 4,963,190.8 hektar pada 2021 kepada 4,996,406.42 hektar pada 2022.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, data keluasan itu direkod berdasarkan kepada kutipan data daripada Pihak Berkuasa Tempatan (PBT) negeri di Semenanjung.

“Secara keseluruhannya setiap negeri di Semenanjung mencatatkan peningkatan keluasan pewartaan Tanah Rizab Melayu kecuali bagi negeri Kedah, Kuala Lumpur dan Perak,” katanya pada sesi soal jawab di Dewan Rakyat, hari ini.

Beliau menjawab soalan Datuk Seri Ismail Abd Muttalib (PN-Maran) yang bertanyakan jumlah keluasan asal Tanah Rizab Melayu mengikut negeri di Semenanjung, sama ada keluasannya terus berkurangan dan rancangan kerajaan untuk mengatasi perkara itu.

Nik Nazmi berkata, jumlah keluasan Tanah Rizab Melayu bagi negeri Kedah antara 2021 dan 2022, menurun daripada 721,888.93 hektar kepada 716,537.28 hektar, Kuala Lumpur 1,003.56 hektar kepada 999.48 hektar, manakala Perak daripada 953,042.67 hektar kepada 953,040.87 hektar.

Bagi maklumat perincian mengenai pembatalan dan penggantian Tanah Rizab Melayu di negeri, katanya perkara itu direkodkan PBT negeri masing-masing selaras peruntukan Perkara 89 Perlembagaan Persekutuan yang melindungi tanah simpanan Melayu.

“PBT negeri hendaklah menggantikan keluasan kawasan yang telah dibatalkan dengan tanah-tanah lain yang sama jenis dan luasnya sebagai tanah simpanan Melayu,” kata Nik Nazmi.

Justeru, beliau berkata, tiada keperluan untuk kementerian berkenaan mewujudkan Kertas Putih berkaitan isu kawasan Tanah Rizab Melayu memandangkan keluasannya tidak berkurangan serta tiada kerugian.

“Soal tanah rizab Melayu ini terletak di bawah bidang kuasa negeri seperti disenaraikan dalam Butiran 2B Senarai Negeri Jadual Kesembilan Perlembagaan Persekutuan selaras dengan pembahagian bidang kuasa perundangan dalam Perkara 74 Perlembagaan Persekutuan,” katanya menjawab soalan tambahan Ismail.

Ismail ingin tahu sama ada KATS bercadang membentangkan Kertas Putih berkaitan isu Tanah Rizab Melayu memandangkan berlaku kelewatan daripada aspek penggantian kawasan itu.- Bernama


Kelab Komedi Crackhouse diarah tutup sementara

KUALA LUMPUR, 10 Zulhijjah 1443H, Ahad – Kelab Komedi Crackhouse di Taman Tun Dr Ismail diarah tutup sementara susulan kontroversi selepas seorang seorang wanita menanggalkan pakaian serta tudungnya sehingga mendedahkan aurat.

Dewan Bandaraya Kuala Lumpur (DBKL) mengeluarkan arahan itu setelah rakaman video wanita kejadian berkenaan tular di media sosial.

Timbalan Menteri Wilayah Persekutuan, Datuk Seri Jalaluddin Alias berkata, perintah penutupan sementara sebagai mesej bahawa kementerian dan Dewan Bandaraya tidak akan bertolak ansur dengan sebarang aktiviti yang tidak menghormati sensitiviti pelbagai agama, kaum dan kedaulatan negara.

“Perkara ini turut mendapat tindak balas daripada penduduk berhampiran serta netizen di media sosial yang berpendapat, klip tular itu menunjukkan perbuatan yang dilakukan dengan niat untuk mencemarkan imej agama Islam.

“Sebagai pihak berkuasa tempatan yang bertanggungjawab di Kuala Lumpur, DBKL tidak akan berkompromi dalam perkara ini.

“DBKL telah menjalankan siasatan terhadap lesen premis dan telah mengambil tindakan mengarahkan penggantungan sementara operasi mereka berkuat kuasa serta-merta,” katanya dalam satu kenyataan hari ini.

Sementara itu, premis terbabit dalam catatan Facebook berkata, pihaknya mengecam sekeras-kerasnya kandungan video tersebut dan telah membuat laporan polis berhubung perkara itu.

“Individu terbabit dan pasangannya diharamkan dari premis itu sejurus selepas persembahan.”

Terdahulu, tular video yang memaparkan seorang wanita membuka pakaian dan tudung di hadapan penonton selepas memperkenalkan diri sebagai seorang beragama Islam serta menghafal 15 juzuk al-Quran, sehingga mengundang kemarahan umat Islam.

Video yang tular di aplikasi TikTok itu didakwa berlaku di sebuah kelab di ibu negara yang menampilkan persembahan komedi.

“Hello dan assalamualaikum everyone. Nama saya Siti ****. Saya berasal daripada Kuala Kangsar, Perak. I’m Malay and muslim. Dan saya telah menghafal 15 juzuk al-Quran. But one second…,” katanya sebelum membuka pakaian.


PAS secara dasar setuju guna logo baharu PN

MARANG, 22 Zulhijjah 1443H, Jumaat – Penggunaan logo baharu dalam Pilihan Raya Umum ke-15 (PRU15) secara dasarnya dipersetujui PAS, kata Presidennya, Tan Sri Abdul Hadi Awang.

Beliau berkata, penggunaan logo baharu Perikatan Nasional (PN) akan dibincangkan bersama Parti Pribumi Bersatu Malaysia (Bersatu) dalam masa terdekat.

Pada masa sama, katanya, pemimpin tertinggi PAS juga akan mengadakan mesyuarat berhubung penggunaan logo baharu itu.

“Kita akan bincang bersama Bersatu dalam masa terdekat,” katanya seperti dilapor akhbar tempatan.

Beliau berkata demikian selepas menyampaikan kuliah di Masjid Rusila, hari ini.

Bagaimanapun, Abdul Hadi menjelaskan, persetujuan PAS menggunakan logo baharu PN selepas ini tidak bermakna parti itu menolak Muafakat Nasional (MN).

“MN terus (jalin hubungan), PAS membawa agenda perpaduan ummah, (PAS) tidak berganjak.

“Masalah logo itu (sekiranya MN bersama PN) dibincangkan kemudian, PAS bersama semua sekali MN dan PN,” katanya.

Dalam pada itu, Ahli Parlimen Marang tersebut berkata, PAS dan Bersatu serta MN sentiasa mengadakan perbincangan dari semasa ke semasa bagi persediaan menghadapi PRU15.

“Persediaan (PRU15) sentiasa dibincangkan walaupun pilihan raya tidak tahu bila lagi,” katanya.


Penduduk Chicago berhimpun bantah kekejaman Israel di Masjid al-Aqsa

WASHINGTON, 22 Ramadan 1443H, Ahad – Ratusan penunjuk perasaan berhimpun di Well & South Michigan Avenue, pusat bandar Chicago sebagai bantahan serbuan ke atas Masjid al-Aqsa di Baitulmaqdis.

Ketika menyertai bantahan, penunjuk perasaan mengibarkan bendera Palestin dan sepanduk sambil menggesa tentera negara haram membebaskan Baitulmaqdis.

Selain itu, mereka turut menggesa supaya dihentikan segera keganasan terhadap penduduk Palestin.

Beberapa siri serbuan diadakan sejak 15 April lalu oleh rejim Zionis di Masjid al-Aqsa, yang mahu kawasan itu dikosongkan bagi memberi laluan kepada sambutan Paskah.

Alderman Byron Sigcho Lopez, penyokong Palestin yang menyertai bantahan ketika berucap pada tunjuk perasaan tersebut menyifatkan, perjuangan yang dilakukan tersebut adalah revolusi antarabangsa.

“Kita melihat Zionis menyerang adik-beradik dan kita tidak boleh mendiamkan diri serta perlu bangkit dan mengecamnya,” katanya secara tegas.

Sementara itu, Lesley Williams wakil Voice for Peace pula mempersoalkan sampai bila rakyat Palestin harus hidup dalam ketakutan dan berdepan keganasan.

Sejak kebelakangan ini, tentera Israel semakin ganas membuat serbuan di kawasan Masjid al-Aqsa, selain mengadakan serbuan ke kawasan kejiranan dan menahan penduduk sesuka hati sebelum dihumban ke pusat penyiasatan. – Agensi


PUTRAJAYA, 23 Zulhijjah 1441H, Khamis – Seramai 21,241 pendatang asing telah diusir ke negara asal masing-masing sejak awal tahun ini hingga 10 Ogos lepas, manakala 15,957 orang lagi masih dalam depot tahanan imigresen.

Menteri Dalam Negeri Datuk Seri Hamzah Zainudin berkata ketika ini kerajaan menghadapi kesukaran melaksanakan pengusiran terutamanya untuk mendapatkan persetujuan negara asal selain memastikan mereka bebas daripada COVID-19 sebelum dihantar pulang.

“Kita perlu memastikan negara sebelah sana sudah bersedia, kita tak boleh hantar begitu sahaja dan kita bekerjasama dengan kedutaan mereka di sini, dokumentasi semua ada, barulah kita hantar pulang,” katanya kepada pemberita selepas majlis Anugerah Perkhidmatan Cemerlang Jabatan Imigresen, di sini hari ini.

Daripada 21,241 pendatang asing yang telah dihantar pulang, 9,276 adalah dari Indonesia, Bangladesh (2,643), Myanmar (1,891), Thailand (1,715), India (1,412), China (1,343), Pakistan (991), Vietnam (646), Nepal (314), Kemboja (271) dan lain-lain negara (739), katanya.

Beliau berkata baki yang masih dalam depot tahanan adalah termasuk pendatang asing yang dipindahkan dari penjara. – Bernama


Kalah teruk PRU14, MCA dakwa temui semula matlamat asal parti

KUALA LUMPUR, 22 Rejab 1442H, Sabtu – Kekalahan teruk pada Pilihan Raya Umum ke-14 (PRU14) hingga menyebabkan kurangnya wakil MCA di Parlimen dan Dewan Undangan Negeri (DUN), memberi peluang untuk parti itu kembali kepada hala tuju dan matlamat asalnya, iaitu membangunkan Malaysia untuk semua.

Ketua Pemuda MCA Datuk Nicole Wong Siaw Ting berkata berikutan kekalahan itu, MCA yang telah bermuhasabah diri akan terus memainkan peranannya dalam memperjuangkan keadilan sosial, keharmonian kaum dan pembangunan negara.

“Kami ingin memberitahu rakyat terutamanya masyarakat Cina, bahawa kami telah mendengar mesej mereka semasa PRU14 pada 9 Mei 2018 dan kami telah muhasabah diri,” katanya hari ini.

Beliau berkata demikian pada Perhimpunan Agung Pemuda MCA ke-56 yang dirasmikan Timbalan Presiden Datuk Dr Mah Hong Soon dan berlangsung secara hibrid menggabungkan kehadiran fizikal di Wisma MCA di sini serta secara maya.

Pada PRU14, MCA hanya memenangi satu daripada 39 kerusi Parlimen dan dua daripada 90 kerusi DUN yang ditandingi, sekali gus merekodkan kekalahan paling teruk dalam sejarah penubuhannya.

Wong, wanita pertama menggalas amanah Ketua Pemuda MCA itu berkata kekalahan pada PRU14 bukanlah alasan untuk parti menyerah kalah dan percaya MCA yang kini menginjak usia 72 tahun mempunyai harapan untuk memenangi semula hati rakyat.

“Kita semua harus bekerja keras, belajar daripada kesilapan, berani mendekati rakyat, merapatkan jurang antara kita dengan rakyat, mendengar suara rakyat dan prihatin kepada hal ehwal masyarakat serta membantu mereka menyelesaikan masalah,” katanya.

Mengenai pelaksanaan Undi 18 yang memberi hak kepada anak muda berusia 18 tahun memilih kerajaan, Wong berkata langkah proaktif harus diambil Pemuda dengan memastikan maklumat tepat mengenai dasar kerajaan dapat disampaikan kepada kumpulan sasar.

Katanya, menerusi pelaksanaan Undi 18, ia dijangka membabitkan 7.8 juta pengundi baharu di Malaysia.

Sementara itu, Mah ketika merasmikan perhimpunan berkenaan berkata pelaksanaan Undi 18 memberikan peluang, ruang dan suara kepada golongan muda untuk bersama-sama berganding bahu mencorak demokrasi negara melalui pilihan raya.

Persidangan itu dihadiri 322 perwakilan daripada 186 bahagian seluruh negara. – Bernama


Palsu cap sempadan: 3 termasuk Timbalan Pengarah Imigresen ditahan

PUTRAJAYA, 5 Rabiulakhir 1442H, Sabtu – Tiga lagi pegawai Jabatan Imigresen Malaysia termasuk Timbalan Pengarah yang bertugas di Lapangan Terbang Antarabangsa Kuala Lumpur (KLIA) ditahan Suruhanjaya Pencegahan Rasuah Malaysia (SPRM) kerana disyaki terlibat dengan sindiket pemalsuan cap keluar masuk warga asing di pintu masuk utama dan sempadan negara.

Menurut sumber SPRM, kesemua suspek berusia antara 38 hingga 54 tahun itu ditahan di Ibu Pejabat SPRM di sini, semalam.

“Ketiga-tiga pegawai imigresen ini telah dibawa ke Mahkamah Majistret Putrajaya untuk direman di bawah Seksyen 117 Kanun Acara Jenayah,” katanya.

Sumber itu berkata sehingga kini, 53 individu termasuk 33 pegawai imigresen yang bertugas di KLIA, klia2 dan Bangunan Sultan Ismail Johor Bahru, Johor ditahan menerusi Ops Selat yang dilancarkan 16 Nov lepas.

Ops Selat digerakkan SPRM dengan kerjasama Jabatan Imigresen, yang membabitkan serbuan di Putrajaya; Johor Bahru, Johor; Kuching, Sarawak dan Kota Kinabalu, Sabah.

Semalam, Pengarah Siasatan SPRM Datuk Norazlan Mohd Razali dilaporkan berkata pihaknya tidak menolak kemungkinan lebih ramai lagi akan ditahan berhubung sindiket ini.

Norazlan berkata siasatan kes ini dijalankan di bawah Seksyen 16 Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Wang Haram 2001. – Bernama


Sekolah vernakular tidak cukup sifat kebangsaan

Oleh Siti Hafidah Abd Ghaffar

BANGI, 29 Rabiulawal 1442H, Ahad – Anggapan kononnya sekolah kebangsaan tidak bermutu serta terlalu Islamik didakwa menjadi punca ibu bapa menghantar anak mereka ke sekolah vernakular serta pendidikan swasta yang lain.

Sedangkan sekolah kebangsaan – yang menawarkan sistem pendidikan nasional – sangat penting dan diperlukan oleh setiap anak bangsa negara ini.

Selain menjadi kekuatan kepada sistem pendidikan, Felo Utama Institut Kajian Etnik (KITA) Universiti Kebangsaan Malaysia, Prof Datuk Dr Teo Kok Seong berkata, sekolah kebangsaan juga merupakan wadah perpaduan.

“Sementara sekolah vernakular itu bukan kebangsaan sepenuhnya ala-ala kebangsaan dan pendidikan yang diperkenalkan di situ bukan 100 peratus kebangsaan sifatnya.

“Jadi ini satu masalah besar yang perlu diselesaikan oleh kerajaan kerana sekolah kebangsaan yang sepatutnya menjadi popular dan pilihan utama ibu bapa sudah menjadi sekolah yang cuba dielakkan oleh mereka, baik bukan Melayu dan sesetengah Melayu,” katanya ketika dihubungi Ismaweb.net hari ini.

Prof Kok Seong berkata demikian ketika diminta mengulas mengenai laporan bahawa lebih ramai pelajar Melayu dan India memasuki sekolah vernakular Cina tahun ini berbanding 2010.

Sebelum ini, Menteri Pendidikan, Dr Mohd Radzi Md Jidin berkata, data kemasukan pelajar Melayu menunjukkan peningkatan daripada 9.15 peratus pada 2010 kepada 15.33 peratus tahun ini.

Katanya, pelajar India dan kaum lain turut meningkat sedikit daripada 1.67 peratus kepada 2.75 peratus dan 1.02 peratus kepada 1.67 peratus dalam tempoh sama.

Mengulas lanjut, Prof Kok Seong mendakwa tindakan ibu bapa Melayu tidak menghantar anak mereka ke sekolah kebangsaan kerana berpandangan ia tidak bermutu.

Manakala bagi ibu bapa bukan Melayu pula dakwanya, mereka mempunyai persepsi bahawa sekolah kebangsaan sejak kebelakangan ini bersifat terlalu Islamik.

“Persepsi mereka bahawa sekolah kebangsaan sudah menjadi sekolah agama Islam. Dengan itu mereka tidak mahu lagi menghantar anak-anak mereka ke sana dan menghantar ke sekolah Cina ataupun kalau mereka berkemampuan ke sekolah swasta atau sekolah antarabangsa.

“Sekolah swasta dan antarabangsa itu mereka akan dapat satu kelebihan iaitu pendidikan bahasa Inggeris yang tidak seberapa terjamin di sekolah jenis kebangsaan Cina,” dakwanya.


Kembalikan KPLI tangani isu kekurangan guru

Oleh Zuhayati Yazid

BANGI, 29 Syaaban 1444H, Rabu – Isu kekurangan guru terutama mata pelajaran teras seperti Bahasa Melayu (BM) boleh ditangani dengan mengembalikan Kursus Perguruan Lepasan Ijazah (KPLI) kepada graduan berpengalaman.

Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin yakin pengalaman graduan luar daripada bidang pendidikan mampu melahirkan pelajar yang berkualiti.

“Adakan semula pengambilan KPLI kepada graduan yang bekerja dalam tempoh tertentu contohnya lebih lima tahun atau 10 tahun dalam bidang lain tetapi berminat untuk menjadi guru.

“Melalui pengalaman yang ada, pastinya kerjaya guru menjadi lebih mudah, di samping Kementerian Pendidikan (KPM) menyediakan kursus perguruan kepada golongan ini pada musim cuti sekolah.

“Kejayaan pengambilan KPLI terbukti berjaya sebelum ini dan wajar dikembalikan semula supaya isu kekurangan guru dapat ditangani kadar segera,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Ketua Pengarah, Datuk Pkharuddin Ghazali bahawa KPM kini berdepan kekurangan guru dalam empat mata pelajaran iaitu Reka Bentuk dan Teknologi (RBT), Bahasa Melayu (BM), Bahasa Inggeris (BI) dan Pendidikan Islam.

Dalam isu ini Abdul Raouf berkata, KPM perlu lebih agresif dengan melakukan penyelidikan mengenai kekurangan guru-guru tertentu.

Perkara ini penting supaya kuota guru mencukupi sekali gus tidak membebankan tugas guru.

“Masalah ini tidak timbul sekiranya KPM agresif dan menjalankan tanggungjawab mereka dengan menempatkan graduan pendidikan ke sekolah-sekolah dengan segera,” katanya yang kesal dengan kelemahan KPM itu sendiri.

Beliau turut mengingatkan bahawa KPM tidak boleh bergantung kepada Suruhanjaya Perkhidmatan Pendidikan (SPP) dalam ‘menyelesaikan’ masalah kekurangan guru.

Tugas SPP hanya membantu KPM dan bukan menjadi tanggungjawab agensi berkenaan menyelesaikan permasalah berkenaan, katanya.

Beliau yang pernah mengetuai SPP mencadangkan supaya KPM turun padang dan memantau masalah ini terutama melibatkan sekolah-sekolah di luar bandar, kerana dibimbangi kelompongan guru akan menjejaskan perjalanan proses pendidikan di negara ini.

Abdul Raouf turut mencadangkan supaya khidmat guru yang bersara dan berpengalaman digunakan semula melalui perjanjian kontrak secara jangka masa pendek.

“Saya yakin masih ramai guru berpngalaman yang bersara namun masih berminat untuk menabur bakti kepada anak bangsa,” katanya.


UNHCR gesa urus pelarian Afghanistan secara fleksibel

GENEVA, 9 Rabiulawal 1443H, Sabtu – Pertubuhan Bangsa-Bangsa Bersatu bagi Pelarian (UNHCR) menggesa negara-negara luar memudah dan mempercepatkan prosedur untuk penyatuan rakyat Afghanistan yang kehilangan tempat tinggal di negara itu.

Jurucakap UNHCR, Shabia Mantoo berkata, situasi ini berlaku disebabkan keadaan politik tidak terurus sekali gus menyebabkan ramai rakyat Afghanistan dan pencari suaka terpisah dengan keluarga masing-masing.

Beliau menyatakan ramai penduduk Afghanistan mengunjungi pejabat UNHCR kerana menyatakan kerisauan dengan keselamatan serta kebajikan keluarga mereka di Afghanistan atau di negara-negara jiran selepas Taliban memerintah, Ogos lalu.

Bercakap di Geneva, Shabia menambah, perkara itu penting bagi memastikan semua pihak selamat daripada keadaan mencabar dan kritikal.

“UNHCR mendesak supaya negara-negara memberi keutamaan dan memudahkan kemasukan penduduk Afghanistan,” katanya.

Katanya lagi, walaupun negara-negara luar mempunyai perundangan yang menyediakan keperluan kepada pelarian dan menawarkan perlindungan tetapi beliau bimbang pelarian Afghanistan berdepan masalah disebabkan halangan daripada perundangan negara-negara yang ingin dituju.

Beberapa halangan utama bagi mereka yang ingin menyatukan kembali keluarga termasuklah kos pembiayaan, waktu menunggu yang lama dan proses dokumentasi ketat.

Disebabkan kebanyakan kedutaan dan konsulat kini ditutup di Afghanistan, UNHCR menggesa negara-negara luar mempertimbangkan masalah yang dihadapi pelarian dalam memenuhi syarat dan dokumentasi yang diperlukan.

Agensi itu mencadangkan agar pendekatan yang lebih pragmatik dan fleksibel dilakukan termasuk kaedah pemprosesan inovatif.

Sementara itu, jurucakap UNHCR di Kabul, Babar Baloch pula berkata, rakyat di Afghanistan kini berada dalam keadaan terdesak dan memerlukan bantuan segera.

Malah beliau berharap UNHCR membantu kira-kira hampir setengah juta rakyat Afghanistan yang berdepan musim sejuk tidak lama lagi. – Agensi


Wanita warga Indonesia termasuk 26 individu ditahan ingkar PKPP

JOHOR BAHRU, 12 Muharram 1442H, Isnin – Polis menahan 26 individu termasuk dua wanita tempatan dan seorang wanita warga Indonesia dalam serbuan di sebuah pusat hiburan di Jalan Bayu 1/2, Taman Nusabayu, Gelang Patah, dekat sini, tengah malam tadi.

Ketua Polis Daerah Iskandar Puteri ACP Dzulkhairi Mukhtar berkata, serbuan dibuat pada jam 12.30 tengah malam hasil maklumat dari orang awam.

Beliau berkata, semasa diserbu kesemua mereka yang berumur antara 16 dan 34 tahun didapati sedang minum arak dan berhibur, dan apabila diperiksa 11 daripadanya mempunyai rekod jenayah lampau berkaitan kes jenayah dan dadah.

“Bagaimanapun ujian saringan air kencing yang dijalankan menunjukkan kesemua mereka negatif dadah. Selain itu, pihak premis didapati gagal mengemukakan lesen hiburan dan tidak melaksanakan prosedur operasi standard (SOP) Perintah Kawalan Pergerakan Pemulihan (PKPP),” kata beliau dalam satu kenyataan hari ini.

Dzulkhairi berkata, 25 warga tempatan yang ditahan akan disiasat di bawah Seksyen 6(2) Enakmen Negeri Johor dan Seksyen 25(1) Akta Pendaftaran Negara dan Peraturan 3, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 manakala tangkapan wanita Indonesia disiasat mengikut Seksyen 6(1)(c) Akta Imigresen 1959/63.

Polis juga telah mengeluarkan kompaun ke atas semua mereka kerana kesalahan pelanggaran SOP PKPP. -Bernama


Perlis kekalkan arahan jemaah bawa sejadah sendiri ke masjid

ARAU, 9 Muharram 1442H, Jumaat – Majlis Agama Islam dan Adat Istiadat Melayu Perlis (MAIPs) memutuskan agar jemaah terus kekal membawa sejadah sendiri ketika menunaikan ibadah di masjid.

Raja Muda Perlis Tuanku Syed Faizuddin Putra Jamalullail bertitah keputusan tersebut diambil setelah menilai keperluan untuk mematuhi prosedur operasi standard (SOP) kesihatan dan keselamatan bagi mengelakkan kemungkinan penularan semula wabak COVID-19 di negeri ini.

“Saiz sejadah hendaklah melitupi keseluruhan ruang solat setiap jemaah, dari tempat berdiri sehingga ke tempat sujud,” titah baginda menerusi satu kenyataan hari ini.

Baginda, yang juga Yang Dipertua MAIPS, bertitah penggunaan sejadah sendiri wajar dijadikan sebagai satu budaya baharu bagi mengekalkan kawalan kendiri yang tinggi tidak mengira tempat sama ada di tempat kerja, sekolah atau ketika bermusafir.

Selasa lalu, kerajaan bersetuju untuk tidak lagi mewajibkan individu yang ingin menunaikan solat berjemaah di masjid membawa sejadah sendiri tetapi pelaksanaannya tertakluk kepada pihak berkuasa agama negeri-negeri.

Namun begitu, penggunaan sejadah sendiri adalah digalakkan dan pemakaian pelitup muka masih diwajibkan.

Setakat semalam, terdapat sebanyak 9,291 jumlah kumulatif kes positif COVID-19 di negara ini dan Perlis merekodkan 32 kes dengan pertambahan satu kes baharu, Selasa lalu. – Bernama


Halang modul Hadis 40 umpama diskriminasi hak orang Islam

Oleh Athirah Huda Zalhe

BANGI, 22 Safar 1445H, Jumaat – Tindakan pihak tertentu menyekat pelaksanaan Modul Penghayatan Hadis 40 Imam Nawawi seolah mendiskriminasi hak golongan majoriti mengamalkan penghayatan Islam di negara ini.

Walhal, kedudukan Islam sebagai agama Persekutuan menjamin hak mutlak untuk ajaran Islam diterapkan kepada umatnya tanpa perlu berunding dengan agama lain.

Presiden gerakan Islam, Ikatan Muslimin Malaysia (ISMA), Ustaz Suhaib Ar-Rumy Selamat mengakui kecewa dengan sikap segelintir golongan bukan Islam yang bersungguh menghalang umat Islam di Malaysia mempelajari agama mereka sendiri.

Sedangkan katanya, apa yang dipelajari langsung tidak bercanggah dengan peruntukan Perlembagaan Persekutuan.

“Ini juga boleh dikira tindakan diskriminasi terhadap majoriti rakyat di negara ini untuk mempelajari berkaitan hadis-hadis Rasulullah SAW.

“Agak malang semua ini berlaku setelah 66 tahun negara ini mencapai kemerdekaan,” katanya ketika dihubungi Ismaweb.net, hari ini.

Beliau berkata demikian sebagai mengulas dakwaan Pengerusi Persatuan Hindu Agamam Ani Malaysia, Arun Dorasamy bahawa Kementerian Pendidikan (KPM) telah mengeluarkan lima hadis daripada modul asal Hadis 40 Imam Nawawi.

Arun yang juga seorang peguam mendakwa, tindakan KPM itu dimaklumkan kepadanya oleh Persatuan Hindu Sangam Malaysia (MHS).

Dakwanya, lima hadis dikeluarkan itu, termasuk hadis ke-8 daripada hadis 40 tersebut, kerana dianggap tidak selari dengan aspirasi perpaduan.

Polemik berkait pelaksanaan modul Hadis 40 Imam Nawawi tercetus selepas KPM memaklumkan program rintis itu dilaksana dengan membabitkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Ia dilancarkan pada 19 Ogos dan diperkenalkan untuk memupuk kefahaman dan penghayatan hadis bermula di peringkat sekolah.

Meskipun telah dijelaskan bahawa pelaksanaan modul itu hanya untuk guru dan pelajar beragama Islam, ia tetap menjadi polemik khususnya dalam kalangan bukan Islam sehingga menimbulkan pelbagai spekulasi.

Mengulas mengenai perkembangan isu itu, Ustaz Suhaib menyifatkan ketakutan tanpa asas terhadap pelaksanaan modul berkenaan hanyalah dimainkan beberapa kumpulan pendesak agama lain kerana faktor islamofobia.

“Mengapa mahu menghalang umat Islam mempelajari tentang agama mereka?

“Mengapa mahu mencampuri perkara-perkara yang berkaitan agama Islam dan hal-hal umat Islam?,” katanya.


Tiada lantikan pengurus besar bukan Islam di TH: Ahmad Marzuk

BANGI, 23 Safar 1442H, Ahad – Dakwaan berlakunya pelantikan pengurus besar di sebuah hotel milik Lembaga Tabung Haji (TH) membabitkan individu bukan Islam tidak pernah berlaku.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, pihaknya sedia maklum mengenai keresahan umat Islam berhubung berita yang tular itu.

Ahmad Marzuk berkata, persoalan mengenai pelantikan berkenaan tidak lagi berbangkit setelah cadangan mengenainya oleh pihak pengurusan tertinggi ditolak Lembaga Pengarah TH ketika Mesyuarat Lembaga Pengarah pada 1 Oktober lalu.

Pada masa sama, beliau berkata, cadangan yang juga ditandatangani Ketua Pegawai Eksekutif (CEO) TH, Datuk Nik Mohd Hasyudeen Yusoff itu tidak pernah dibawa kepada sebarang perbincangan dengan pihak Pejabat Menteri atau Timbalan Menteri sebelum dikemukakan kepada Lembaga Pengarah.

“Hasil semakan pihak kami, memo tular ditandatangani Datuk Nik Mohd Hasyudeen adalah cadangan lantikan daripada pihak pengurusan tertinggi TH yang dibawa ke Mesyuarat Lembaga Pengarah untuk mendapatkan kelulusan.

“Bagaimanapun, cadangan itu sudah pun ditolak melalui mesyuarat berkenaan. Dengan penolakan ini, tidak berbangkit lagi soal pelantikannya.

“Saya juga ingin menjelaskan secara tuntas dan muktamad bahawa tidak berlaku pelantikan pengurus besar bukan Islam itu, sebagaimana dakwaan atau kegusaran sesetengah pihak, ” katanya dalam satu kenyataan.

Sebelum ini, tular di media sosial pelantikan individu bukan Islam sebagai Pengurus Besar Movenpick Hotel & Convention Centre KLIA (MHCC), iaitu sebuah hotel milik penuh Tabung Haji Hotel & Residence Sdn Bhd yang diuruskan oleh THV Management Services Sdn Bhd.

Mengulas lanjut, Ahmad Marzuk berkata, pihak pengurusan TH juga sudah diarahkan untuk mengemukakan semula cadangan calon pengurus besar baharu yang beragama Islam .

Beliau berkata, perkara itu penting supaya calon dikemukakan lebih sesuai dan menepati visi serta roh institusi pelaburan kebanggaan umat Islam itu.

Selain itu, pihaknya memberi jaminan keutamaan kerajaan Perikatan Nasional (PN) bukan sahaja bagi memulihkan prestasi kewangan TH. malah turut memastikan segala urus tadbir membabitkan institusi itu terjamin dari sudut kepatuhan syariah dan sensitiviti umat Islam..

“Saya menghargai segala komen dan pandangan masyarakat serta sentimen mereka yang gelisah dengan isu sebegini.

“Sehubungan itu, setiap agensi di bawah Jabatan Perdana Menteri (Hal Ehwal Agama) termasuk pengurusan TH diingatkan supaya sentiasa lebih peka dengan segala tindakan yang boleh mengundang kerisauan dan keresahan rakyat,” katanya.


PRN Melaka: Tular video Zuraida masih berkempen?

BANGI, 15 Rabiulakhir 1443H, Sabtu – Tatkala proses pengundian Pilihan Raya Negeri (PRN) Melaka berjalan lancar, timbul dakwaan seorang pemimpin tertinggi parti melanggar peraturan pilihan raya.

Ini selepas satu rakaman video Ahli Majlis Pimpinan Tertinggi Parti Pribumi Bersatu Malaysia (Bersatu), Datuk Zuraida Kamaruddin didakwa masih berkempen hari ini tular di media sosial.

Video itu didakwa dirakam di Dewan Undangan Negeri (DUN) Machap Jaya dan Bersatu adalah parti komponen Perikatan Nasional (PN) bagi PRN di negeri berkenaan.

Sebelum ini, Suruhanjaya Pilihan Raya (SPR) memaklumkan tempoh rasmi berkempen telah tamat pada 11.59 malam tadi.

Ini bermakna, semua pihak diminta menghentikan sebarang bentuk aktiviti berkempen termasuk aktiviti merayu undi, termasuk melalui saluran media sosial seperti Facebook, Twitter dan Instagram selepas tempoh itu berakhir.


China batal lebih 400 penerbangan akibat ribut pasir

BEIJING, 2 Syaaban 1442H, Selasa – China terpaksa membatalkan ratusan penerbangan susulan ribut pasir melanda ruang udara negara itu, menurut media dikendalikan kerajaan.

Daily Global Times melaporkan, lebih 400 penerbangan dibatalkan dari Lapangan Terbang Antarabangsa Beijing dan Lapangan Terbang Antarabangsa Daxing ekoran ribut pasir yang teruk.

Kedua-dua lapangan terbang itu masing-masing membatalkan 247 dan 181 penerbangan masuk dan keluar, kata laporan berkenaan.

Dalam tempoh satu dekad, China berdepan keadaan ribut pasir yang teruk sehingga menyebabkan kualiti udara di Beijing dan bandar-bandar lain menurun.

Jurucakap Pentadbiran Meteorologi China mengatakan ribut pasir yang melanda barat laut dan utara China menjadi lebih buruk akibat cuaca kering serta taufan kuat dari Mongolia.-  Agensi


Perlu perancangan supaya bahasa Melayu kembali jadi lingua franca

KUALA LUMPUR, 21 Syawal 1443H, Ahad – Perdana Menteri, Datuk Seri Ismail Sabri Yaakob berharap skop kerjasama antara negara-negara  ASEAN dapat dirancang dengan lebih rapi supaya Bahasa Melayu kembali dijadikan ‘lingua franca’.

Beliau berkata ia termasuk dalam aspek penyelidikan, penerbitan dan pemupukan Bahasa Melayu.

“Bahasa Melayu memiliki keunikan dan kelebihan tersendiri khususnya dalam kalangan negara ASEAN dan ia diyakini boleh dijadikan salah satu bahasa rasmi ASEAN,” katanya ketika merasmikan Simposium Pengantarabangsaan Bahasa Melayu di Wisma Dewan Bahasa dan Pustaka (DBP) di sini hari ini.

Ismail Sabri berkata, di peringkat ASEAN penyatuan sistem ejaan Rumi dan peristilahan telah tercapai melalui forum kerjasama seperti Majlis Bahasa Brunei Darussalam-Indonesia-Malaysia (MABBIM) dan Majlis Sastera Asia Tenggara (MASTERA).

Justeru katanya, Bahasa Melayu perlu dimartabatkan dalam negara, termasuk meminda Akta DBP 1959 bagi memberi kuasa kepada DBP untuk menjalankan penguatkuasaan terhadap kesalahan pengunaan bahasa berkenaan.

Ismail Sabri menjelaskan peranan dan tanggungjawab DBP sebagai badan perancangan bahasa, sastera dan penerbitan negara perlu diperincikan dengan lebih jelas supaya pelaksanaan peruntukan Perkara 152 Perlembagaan Persekutuan, Akta Bahasa Kebangsaan dan undang-undang lain yang berkaitan dengan bahasa kebangsaan lebih berkesan.

Mengulas lanjut, beliau berkata, usaha sewajarnya juga perlu dilakukan untuk memperluaskan pengajaran dan penggunaan Bahasa Melayu di institusi pendidikan tinggi di negara ini.

Beliau menegaskan Malaysia dan rakyatnya sepatutnya mempunyai jati diri dan membuktikan bahawa mendaulatkan Bahasa Melayu tidak mengekang kemajuan negara kerana banyak negara yang mencapai status negara maju dengan mendaulatkan bahasa sendiri.

Sehubungan itu beliau menyeru seluruh Keluarga Malaysia terutamanya penjawat awam memberikan komitmen untuk melaksanakan usaha memartabatkan bahasa berkenaan.

Perdana Menteri menegaskan pentingnya semua sektor menggunakan Bahasa Melayu dengan seluas-luasnya kerana ia merupakan bahasa urusan rasmi kerajaan Persekutuan, kerajaan negeri dan Pihak Berkuasa Awam.

Katanya perluasan penggunaan Bahasa Melayu perlu dilaksanakan di semua jabatan dan agensi kerajaan, syarikat berkaitan kerajaan (GLC) dan syarikat swasta.

“Jadikanlah peribahasa “di mana bumi dipijak, di situ langit dijunjung” sebagai pegangan kerana cara itu barulah Bahasa Melayu benar-benar boleh dijadikan alat perpaduan negara,” katanya.

Beliau juga memaklumkan usaha mengantarabangsakan Bahasa Melayu di persada dunia sudah menjadi dasar kerajaan, dan ia antara bidang keutamaan kerangka Dasar Luar Negeri Malaysia yang dilancarkan pada 7 Disember tahun lepas, iaitu diplomasi kebudayaan.

Menurut Ismail Sabri, ketika sidang kemuncak khas ASEAN-Amerika Syarikat di Washington baru-baru ini beliau juga bercakap dalam bahasa kebangsaan termasuk pada sesi rundingan dua hala dengan negara lain pada sidang itu.

Katanya, semua surat yang dihantar kepada pemimpin dunia juga dalam bahasa kebangsaan, dengan terjemahan Bahasa Inggeris.

Simposium Pengantarabangsaan Bahasa Melayu yang bermula hari ini hingga 24 Mei adalah kerjasama antara Pejabat Perdana Menteri dengan DBP serta Institut Alam dan Tamadun Melayu (ATMA) dan Universiti Kebangsaan Malaysia (UKM).

Simposium itu melibatkan tiga Ucap Utama, 15 Sidang membabitkan pembentangan kertas kerja oleh 60 tokoh dari Malaysia, negara ASEAN dan antarabangsa serta dua forum membabitkan 12 tokoh. – Bernama


Hebat agamawan sekarang berdakwah di kelab malam

BILA sebut tentang dakwah di kelab malam, ramai akan teringat kepada pendekatan dakwah Hassan al-Banna (1906-1949). Kononnya, Hassan al-Banna turut berdakwah hingga ke kelab malam.

Persoalannya, adakah benar wujud kelab malam pada ketika itu? Jika wujud, apakah bentuk kelab malamnya? Adakah macam kelab malam hari ini? Bagaimana pula pendekatan Hassan al-Banna ketika masuk ke premis tersebut.

Jika hujah cara dakwah Hassan al-Banna mahu digunakan, ini bukan caranya dengan headbanging dan gerakan tangan seolah-olah sedang memukul drum diapit dua perempuan seksi.

‘Kelab malam’ Mesir zaman dahulu, macam kedai kopi sahaja atau “maqha”. Mana ada kelab malam zaman dahulu begitu menggila keadaan muzik dan manusia seperti masa kini.

Kelab malam dulu jika mahu disebut sebagai kelab malam adalah seperti kedai kopi sahaja. Dalam kata lain, macam kedai kopi kampung sahaja.

Ada meja, kerusi. Jika ada muzik pun, ringan sahaja, tidaklah sehebat hari ini. Jika ada pun unsur lain, mungkin ada pun yang lain, mungkin ada hookah shisha.

Justeru, jangan jaja cerita, Hasan Al-banna berdakwah ke kelab malam, maka hari ini kita perlu ikut jejak beliau. Perbandingan yang digunakan jauh sama sekali.

Jangan kerana seseorang itu berada di Oxford, kita merasakan dia terlalu hebat.

Ramai sahaja lulusan Oxford, Harvard dan Cambridge, tak ke mana-mana pun. Buah fikiran mereka, biasa-biasa sahaja.

Persoalannya, bukan nama Oxford, Harvard atau Cambridge, tetapi agamawan atau sarjana benar-benar tertonjol kesarjanaannya atau tidak. Apakah kesarjanaan benar-benar dapat membawa orang berfikir.

Kepada saya, kehebatan seseorang sarjana, sejauh mana dia berjaya membawa orang berfikir. Sekadar datang dari Oxford memberikan syarahan dengan istilah bombastik, itu biasa.

Sekadar menjadi sarjana dalam bidang “Skolastic philosophy” (falsafah skolastik) dan “history of science” (sejarah sains) tidak bermakna orang itu bagus meskipun belajar di Oxford atau Harvard.

Sarjana sampah seperti ini ramai sahaja, berada di mana-mana. Cuba cari berapa ramai rakyat Malaysia yang belajar di Oxford, Harvard dan Cambridge, adakah semua ini menjadi orang yang berguna?

Penilaian kita terhadap seseorang bukan di mana tempat dia belajar, tetapi akhlak dan keperibadiannya. Meskinya sarjana daripada daripada universiti tempatan.

Selepas peralihan daripada pandemik kepada andemik, kelab malam dibenarkan beroperasi, macam-macam berlaku. Rupanya ramai juga orang Islam berkunjung ke kelab malam. Ingatnya ramai bukan Islam.

Ikut kenalan, ramai orang bergelar, beragama Islam mengunjungi tempat tersebut. Bila terperangkap, maka pendekatan berdakwah Hassan al-Banna pun digunakan. Inilah penunggang agama, harapkan pegar, pegar makan padi.

Seorang sarjana, lebih-lebih lagi agamawan tidak akan berkunjung ke tempat sedemikian rupa. Jika pun berkunjung, sekadar sebentar sahaja setelah melunaskan tanggungjawabnya, seperti menyebarkan risalah dan mengajak orang kembali ke jalan benar, bukannya duduk relaks, headbanging dan ‘memukul drum’ serta diapit oleh wanita seksi.

Kelab malam bukanlah tempat untuk duduk lama, menggila sedemikian rupa. Tempat sedemikian, tidak sesuai untuk membawa anak dan isteri bersekali, walaupun apa juga alasan yang diberikan.

Jika kelab malam itu halal sudah tentu ia turut beroperasi pada waktu siang. Tidak pula jumpa nama Kelab Siang, tetapi namanya Kelab Malam. Operasinya hingga menjelang pagi.

Saya tidak menjadi masalah jika agamawan mahu berdakwah di kelab malam, tetapi awas, jangan sampai terjerumus.

Melihat kepada suasana kelab malam, tendensi untuk ikut terjerumus atau ikut arus ke dalam kemungkaran sangatlah besar.

Buat masa ini, saya tidak fikir, agamawan yang dipercayai dan diberikan amanah, sesuai untuk mengunjungi premis tesebut kerana ditakuti mengundang kepada fitnah dan mehnah dan tidak mustahil berpotensi terjerumus atau terseret ke lembah kemaksiatan.

Dalam kaedah Islam, ketika seseorang dihadapkan pada dua pilihan antara memilih antara mendatangi sebuah undangan di tempat yang penuh maksiat dan/atau lebih baik tidak datang, maka menurut Mazhab Syafii, ia dianjurkan, lebih baik ia tidak datang.

Dalam kitab Fathu al-Barri dijelaskan:

“Jika di tempat undangan itu terdapat perkara yang diharamkan seperti meminum minuman keras dan yang diundang merupakan seseorang yang kehadirannya dapat menghilangkan kemungkaran tersebut, maka ia wajib untuk menghindari. Jika tidak demikian, menurut Imam Syafii ada dua pendapat. Yang pertama boleh hadir serta mengingkari semampunya walaupun yang lebih baik tidak usah hadir.” (Juz 9: 250)

Tidak dinafikan ada agamawan dahulu yang kental jiwanya, pernah menjalankan dakwah di tempat sedemikian rupa. Mereka ini memang memiliki kemampuan luar biasa dalam menangani dan mendepani orang seperti ini. Namun, mereka tidaklah sampai ke peringkat headbanging dan drumming dan diapitkan dengan perempuan seksi.

Mungkin dalam kaca mata awam, agamawan mempunyai sosok yang cukup kuat meskipun berada di premis penuh kontroversi itu. Persoalannya, adakah kita begitu kuat untuk mengelak daripada terjerumus ke dalam kemungkaran tersebut?

Saya yang dulunya bukan Islam, pernah mengunjungi tempat maksiat seperti itu pun tidak ada kekuatan lagi hari ini untuk pergi berdakwah. Hebatnya agamawan ini, seolah-olah mereka ada pengalaman, sudah biasa pergi ke tempat tersebut, dengan goyangan kepala dan hentaman drum.

Agamawan lain yang melihat sesuatu yang belum pasti, tidak perlulah lebih garpu daripada sudu. Belum apa-apa sudah keluarkan kenyataan melulu, bagi tujuan untuk ‘cover’. Kadangkala, dalam dakwah, diam itu lebih baik daripada bertindak melulu.

Kepada tokoh yang dikaitkan dengan kontroversi tersebut, tampillah ke hadapan untuk sama ada mengakui atau menafikan, supaya khalayak tidak membuat spekulasi. Tidak ada ertinya kita berlindung di bawah ketiak pembesar untuk melindungi diri.

Lebih malang lagi, kita gunakan kesempatan keberadaan di celah ketiak pembesar untuk memporak-perandakan institusi agama hari ini.

Ingat! Sepandai-pandai tupai melompat akhirnya, ke tanah jua. Jangan sembunyi pekung di dada, suatu hari pasti pekung itu akan keluar.

Prof Dr Mohd Ridhuan Tee Abdullah


Sindiket nikah ‘Lebai Loh’ caj bayaran hingga RM3,000 tumpas

KOTA BHARU, 9 Rabiulakhir 1443H, Ahad – Sindiket nikah tidak bertauliah berjaya ditumpaskan dengan penahanan bekas imam dikenali sebagai Lebai Loh oleh Jabatan Hal Ehwal Agama Islam Negeri Kelantan (JAHEAIK).

Pengarahnya, Datuk Che Mohd Rahim Che Jusoh berkata, penahanan lelaki berusia 71 tahun itu dibuat di Kampung Chuchoh Puteri, Kuala Krai dan beberapa dokumen berkaitan perkahwinan termasuk borang nikah dari Thailand berjaya dirampas.

“Kita dapati kegiatan nikah sindiket oleh Lebai Loh ini sudah bergiat sejak sekian lama dan tidak menolak kemungkinan sudah ramai pasangan yang mendapatkan perkhidmatan bekas imam itu.

“Selain penduduk Kelantan, ada juga penduduk di luar Kelantan yang mendapatkan khidmat jurunikah sindiket terbabit,” katanya.

Kebanyakan sindiket nikah ini mengenakan bayaran sekitar RM2,000 hingga RM3,000 berbanding kos sebenar mengikut undang-undang hanya RM125.

Katanya, kebanyakan sindiket terbabit mempunyai rangkaian dengan Thailand.

Pada masa sama, pasangan yang menggunakan khidmat sindiket berkenaan juga diminta tampil di pejabat agama bagi membuat pengesahan perkahwinan.

Sebelum ini JAHEAIK, berjaya tumpaskan sindiket nikah dikenali ‘Imam Wahab’ di Rantau Panjang, ‘Imam Che Mud’ di Machang; ‘bekas Imam Muda di Ketereh sebelum tangkapan terbaru membabitkan ‘Lebai Loh’.


Pemimpin kena jadi contoh, biar orang tengok Melayu bersih dan tak korup

KUALA LUMPUR, 18 Ramadan 1444H, Ahad – Perdana Menteri, Datuk Seri Anwar Ibrahim mahu setiap dasar yang dibuat oleh Kerajaan Perpaduan mengamalkan keseimbangan sepertimana ditekankan dalam al-Quran.

Beliau berkata, ini bagi memastikan pelaksanaan dasar secara menyeluruh kepada setiap lapisan masyarakat.

“Sebab itu tidak boleh langgar segala bukit bukau dirobohkan, pokok balak ditebang sesuka hati, jahanam kerana tiada equilibrium atau keseimbangan (diamalkan)… bila kerosakan berlaku, (bencana) akan selalu menimpa rakyat terutama rakyat yang lebih rendah kedudukan mereka atau miskin.

“Apabila seseorang itu diamanahkan atau dilantik (sebagai) menteri, beliau mewakili semua rakyat maknanya keluhan rakyat mesti didengar dan dasar kerajaan mesti mengambil kira perimbangan yang disebut dalam al-Quran,” katanya.

Perdana Menteri juga berkata, pemimpin Melayu dan Islam tidak seharusnya hanya berbicara mengenai soal hidup bangsa Melayu dan berjuang menggunakan agama Islam sebaliknya perlu menunjukkan contoh teladan yang baik kepada masyarakat.

“Biar orang tengok ada orang Melayu yang bersih dan tidak korup, menjaga serta prihatin terhadap nasib orang yang susah dan miskin,” katanya.

Sempena Hari Nuzul Al-Quran yang disambut semalam, Anwar menyeru umat Islam supaya memanfaatkan ia dengan membaca, menghadam dan seterusnya memahami ayat-ayat dalam kitab suci itu.

Nuzul Al-Quran merujuk kepada peristiwa turunnya ayat al-Quran pertama kepada Nabi Muhammad SAW pada malam Jumaat, 17 Ramadan di Gua Hira, Makkah iaitu tahun ke-41 keputeraan baginda. – Bernama


Hartanah tidak terjual terus meningkat pada 2021

KUALA LUMPUR, 13 Jamadilakhir 1442H, Selasa – Jumlah hartanah tidak terjual dijangka terus meningkat pada 2021 berdasarkan tingkat pendapatan, lokasi dan harga, demikian menurut Rahim & Co International Sdn Bhd.

Pengarah Penyelidikannya Sulaiman Saheh, yang merujuk Kajian Semula Pasaran Hartanah Rahim & Co 2020/2021 mendapati tiga negeri iaitu Johor, Selangor dan Kuala Lumpur merekodkan bilangan tertinggi hartanah tidak terjual iaitu masing-masing berjumlah 33,000 unit, 8,700 unit dan 7,800 unit.

Perak dan Pulau Pinang turut mencatatkan bilangan yang tinggi iaitu masing-masing berjumlah kira-kira 4,000.

Sulaiman berkata, hartanah dalam bandar atau kawasan bandar akan menyaksikan permintaan yang kukuh dan jumlah hartanah tidak terjual dijangka berkurangan sekiranya harga diselaraskan.

“Apa yang kita lihat pada masa ini ialah pemaju memberi lebih banyak diskaun pada Kempen Pemilikan Rumah (HOC) yang akan berakhir pada 31 Mei.

“Secara keseluruhannya, kami masih berpandangan, jumlah tidak terjual tidak mungkin berkurangan atau menyusut dengan ketara pada 2021; ia mungkin stabil namun diunjurkan kekal tinggi bukan sahaja disebabkan Perintah Kawalan Pergerakan,” katanya.

Sementara itu, Ketua Pegawai Eksekutif Agensi Hartanah Rahim & Co Siva Shanker berkata, ketersediaan vaksin COVID-19 dan sentimen yang lebih baik pada 2021 akan membantu mengurangkan lambakan itu.

“Saya bersetuju dengan Sulaiman yang memaklumkan (hartanah) tidak terjual itu tidak banyak berkurang, kita mempunyai terlalu banyak yang tidak terjual, namun, kita boleh mengandaikan pasaran hartanah akan pulih dan diharap mencatatkan sedikit kenaikan didorong oleh kejayaan program vaksin dan sentimen yang meningkat kembali,” katanya.

Berdasarkan laporan itu, unit kediaman tidak terjual adalah semakin meningkat (termasuk kategori pangsapuri perkhidmatan dan SOHO yang mencecah 55,415 unit bernilai RM39.69 bilion).

Bagi menyelesaikan masalah berkenaan, Pengarah Rahim & Co bagi pejabat Petaling Jaya Choy Yue Kwong menyarankan pelaksanaan kajian terperinci mengenai punca lambakan ini.

“Menambahkan lagi kekompleksan terhadap unit siap-belum terjual ini adalah penambahbaikan yang dilihat ke atas unit tidak terjual yang masih dalam pembinaan atau belum dibina.

“Sebahagian daripada penyelesaian itu termasuklah keputusan yang lebih tepat mengenai perancangan dan kelulusan projek menerusi kajian pasaran bebas serta sistem data yang kukuh dan telus bagi pasaran itu,” katanya.

Beliau berkata, secara keseluruhannya, 2020 adalah tahun penyesuaian semula dan penggunaan teknologi yang dipercepatkan dan adalah ujian ketika rakyat dilanda  kebimbangan terhadap pandemik global dan keadaan ekonomi tidak menentu,  yang dicerminkan oleh penurunan kadar pertumbuhan dan pengangguran yang meningkat.

“Bagaimanapun, daya tahan dan keazaman yang positif kekal antara aspek lebih utama dan ketika adanya bantuan daripada sekatan ini, wujud permintaan sebagai membuktikan masih ada pasaran di sebalik sekatan pergerakan dan prosedur operasi standard,” katanya.

Katanya,  dengan peningkatan semula kes dan pelaksanaan semula sekatan pergerakan, adalah tidak mengejutkan sekiranya pemulihan yang selanjutnya akan tertangguh sehingga 2022.

Selain pandemik, beliau berkata, masalah sedia ada seperti ketidakmampuan, lebihan bekalan dan tahap pendapatan sehingga kos sara hidup masih wujud dan perlu ditangani dengan berkesan dan holistik untuk memastikan kelestarian jangka panjang pasaran hartanah negara. -Bernama


Hari Alam Sekitar Negara 2020: KASA fokus 4 program utama

KUALA LUMPUR, 6 Rabiulawal 1442H, Jumaat – Kementerian Alam Sekitar dan Air (KASA) mengetengahkan empat program utama bersempena Hari Alam Sekitar Negara 2020 (HASN) bertemakan ‘Alam Sekitar Tanggungjawab Bersama’.

Menterinya, Datuk Seri Tuan Ibrahim Tuan Man berkata, program tersebut adalah Pelestarian Sungai melalui Program Denai Sungai Kebangsaan (DSK), Kempen Pengumpulan Buangan Elektrikal Dan Elektronik (e-waste), Kempen Hindari Plastik Sekali Guna dan Penghijauan Bumi dan Penanaman Pokok.

“Saya akan merasmikan Denai Sungai Pengkalan Datu, Kubang Kerian esok (24 Okt). Denai ini akan bermula di kawasan belakang Hospital Universiti Sains Malaysia dan berakhir di sekitar Min House Camp, Kubang Kerian. Denai ini merupakan antara projek perintis di bawah program DSK.

“Program kedua yang dijalankan semasa sambutan HASN tahun ini adalah kempen pengumpulan buangan elektrikal dan elektronik iaitu e-waste. Satu kempen pengumpulan e-waste yang dilancarkan pada 23 September berjaya mengumpul 130,000 kg (130 tan metrik) e-waste dari seluruh negara dan dijangka jumlah ini akan terus meningkat,” katanya dalam ucapan perasmian HASN di Kota Bharu, Kelantan hari ini.

Ucapan tersebut dibaca oleh Timbalannya Datuk Dr Ahmad Masrizal Muhammad.

Program DSK menyasarkan 10,000km denai dibina menjelang 2030 di seluruh negara bagi memberi galakan kepada komuniti setempat dan pihak berkepentingan dalam memastikan sungai di Malaysia terpelihara daripada pencemaran.

Menerusi inisiatif Kempen Pengumpulan Buangan Elektrikal Dan Elektronik, KASA melalui Jabatan Alam Sekitar mencadangkan hari Sabtu terakhir setiap bulan sebagai hari pengumpulan e-waste di seluruh negara bermula Januari tahun hadapan.

Sementara itu, menerusi kenyataan media KASA, Mesyuarat MEXCOE yang diadakan secara dalam talian hari ini membentangkan empat kertas antaranya Penutupan Kilang-kilang Haram dengan Kerjasama Pihak Kerajaan Negeri dan Program Denai Sungai Kebangsaan sebagai Langkah Ke Arah Kelestarian Sungai.

Kenyataan itu memaklumkan isu penutupan kilang haram, memperkasa tadbir urus buangan terjadual serta pelaksanaan Program Denai Kebangsaan adalah untuk memastikan isu-isu pencemaran terutamanya sungai dapat ditangani secara menyeluruh.

“Kerjasama Menteri dan Exco alam sekitar setiap negeri adalah paling penting untuk memastikan pencegahan pencemaran alam sekitar dapat dipertingkatkan dan diperkukuhkan melalui kerjasama Kerajaan Negeri, Pihak Berkuasa Tempatan dan agensi Persekutuan.

“Kejadian pencemaran yang berlaku di Sungai Semenyih dan Sungai Selangor pada September dan Oktober ini telah mengakibatkan gangguan bekalan air kepada penduduk di Lembah Klang, Kuala Langat dan lain-lain kawasan,” menurut kenyataan itu.

Selain itu, mesyuarat tersebut turut membentangkan kertas kerja bertajuk, Memperkasakan Tadbir Urus Buangan Terjadual melalui Sistem e-SWIS dan Persediaan Menghadapi Monsun Timur Laut 2020/2021. – Bernama


‘Bangsa lain takkan wujud jika benar orang Melayu angkuh’

PAGI ini media melaporkan bahawa Perdana Menteri mengatakan agar orang Melayu Islam tidak terlalu selesa dan angkuh sehingga meminggirkan orang lain.

Terus terang saya katakan kenyataan ini sangat mengejutkan dan tidak menyangka sama sekali ia boleh terkeluar dari mulut seorang pemimpin Melayu apatah lagi Perdana Menteri.

Bukan sahaja gambaran terhadap sikap orang Melayu itu tidak tepat malah dari satu segi dilihat beliau menghina orang Melayu. Kalaulah benar Melayu ini angkuh dan tidak melayan bangsa lain dengan baik, saya rasa sudah lama bangsa lain tidak wujud di negara ini.

Beliau yang baru sahaja melawat negara Cambodia menggesa agar orang Melayu Islam mencontohi rakyat Cambodia yang majoriti beragama Buddha begitu menghormati minoriti muslim di sana.

Yang menyedihkan, beliau memberikan contoh kerajaan Cambodia mengadakan majlis iftar dan ada melantik menteri di kalangan bukan Islam.

Apakah beliau lupa bahawa negara telah melantik pemimpin bangsa lain didalam Kabinet semenjak merdeka lagi? Malah, sampai jawatan-jawatan kementerian tertentu sudah jadi ‘kuota’ atau ‘tradisi’ buat wakil parti bukan Melayu dan Islam tertentu sejak berpuluhan tahun lamanya.

Malah, di kawasan penduduk Melayu pun ramai bukan Islam menang sebagai wakil rakyat, dengan sokongan dan dokongan padu pemimpin-pemimpin politik Melayu… Dan walaupun individu tersebut sudah terbukti rasis dan anti Melayu Islam.

Berkenaan dengan iftar yang dianjurkan oleh kerajaan Cambodia, bukankah memang kerajaan Malaysia sudah lama turut merayakan perayaan agama dan kaum selain Islam dan Melayu? Atau apakah tidak cukup sampaikan selepas ini kerajaan perlu mengadakannya di gereja, kuil dan tokong?

Jadi di mana hujah yang memalitkan naratif ‘keangkuhan’ orang Melayu Islam? Apa motif sebenar PMX membuat kenyataan yang begitu menyinggungkan ini?

Jika beginilah sikap dan pemikiran kerajaan terhadap orang Melayu, saya boleh katakan masa depan Melayu sangat gelap malah mungkin akan terhapus secara hakiki walaupun mereka masih wujud secara fizikal.

Kita sudah terlalu, malah terlebih toleransi dah. Itu pun masih kena tohmah macam-macam. Aduhai, malangnya bangsaku.

Aminuddin Yahaya
Jurucakap Gagasan Bangsa


NRC tuntut Zionis henti kekejaman terhadap rakyat Palestin

BAITULMAQDIS, 12 Zulhijjah 1443H, Selasa – Majlis Pelarian Norway (NRC) menggesa Presiden Amerika Syarikat, Joe Biden meletakkan isu keganasan oleh Zionis terhadap rakyat Palestin sebagai agenda utama dalam lawatannya ke negara haram, Israel minggu ini.

NRC mendakwa, sejak Biden memegang jawatan utama, Zionis semakin berkuasa dan telah meningkatkan peluasan penempatan dan juga aktiviti merobohkan kediaman penduduk Palestin.

Malah sepanjang enam bulan pertama 2022, negara haram itu telah meluluskan perancangan membina 4,427 unit kediaman kepada peneroka haram Israel di Tebing Barat – peningkatan yang besar berbanding 3,645 untuk keseluruhan tahun lepas.

Pengarah Wilayah Timur Tengah NRC, Carsten Hansen berkata, lawatan tersebut memberikan peluang yang besar kepada Presiden Biden untuk menuntut Zionis menghentikan pencabulan hak penduduk Palestin terutama pengusiran dan perobohan yang berterusan.

Analisis terkini NRC menunjukkan Zionis secara purata memindahkan tiga rumah milik rakyat Palestin setiap hari.

“Sejumlah 1,657 penduduk Palestin yang kehilangan rumah selepas termasuk di 1,269 rumah di Tebing Barat, Timur Baitulmaqdis,” menurut OCHA.

Sepanjang tempoh itu juga Zionis turut merobohkan 18 struktur bangunan dan mengusir 17 keluarga Palestin.

Mei lalu, Mahkamah Tinggi Israel menolak semua petisyen terhadap pemindahan paksa kepada 1,200 penduduk Palestin di sebahagian besar Masafer Yatta di selatan Tebing Barat dan mengisytiharkan kawasan berkenaan sebagai zon tentera.

Keputusan berkenaan menyaksikan penduduk Palestin di kawasan berkenaan kehilangan tempat tinggal . – Agensi


Dong Zong umpama duri dalam daging

Oleh Fazleen Safina

BANGI, 6 Zulkaedah 1442H, Khamis – Pertubuhan pendidikan Cina, Dong Zong bukan sahaja duri dalam daging, bahkan ibarat gunting dalam lipatan – susulan kenyataan yang mencetuskan kontroversi.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, meskipun Dong Zong ditubuhkan dengan kebenaran undang-undang Malaysia, tetapi pertubuhan itu memperjuangkan perkara yang bertentangan dengan Perlembagaan.

Justeru, beliau menyarankan supaya Dong Zong atau mana-mana pertubuhan perlu terikat dengan Perlembagaan Malaysia.

“Mereka boleh mengkritik kerajaan tetapi bukan menentang peruntukan yang sedia ada dalam Perlembagaan,” katanya seperti dihubungi Ismaweb.net hari ini.

Katanya, kerajaan juga perlu tegas terhadap mana-mana pertubuhan yang membawa negara ke arah perkara yang boleh merosakkan keharmonian sama ada dalam jangka pendek atau panjang.

“Rakyat sudah jemu dengan tindakan berbolak balik kerajaan terhadap isu UEC (Sijil Peperiksaan Bersepadu), sekolah vernakular dan sebagainya,” katanya.

Terdahulu, Dong Zong kononnya kesal dengan pendidikan negara yang terperangkap dalam sistem yang bersifat tunggal.

Pengerusinya, Tan Tai Kim mendakwa, setiap aliran pendidikan kononnya kaya dengan ciri-ciri kepelbagaian dalam masyarakat.

Dakwanya, kewujudan pendidikan Cina dan sekolah aliran berlainan mencerminkan kepelbagaian dalam masyarakat.

Tai Kim mendakwa, sehingga kini, Malaysia adalah sebuah negara dengan kepelbagaian, namun terperangkap dalam sistem negara yang bersifat tunggal.


Malaysia dapat bekalan 12.8 juta dos vaksin COVID-19 tahun depan

PUTRAJAYA, 11 Rabiulakhr 1442H, Jumaat  – Malaysia akan mendapatkan bekalan 12.8 juta dos vaksin COVID-19 daripada syarikat farmaseutikal Pfizer bagi menampung keperluan imunisasi 20 peratus atau 6.4 juta rakyat negara ini, demikian menurut Tan Sri Muhyiddin Yassin hari ini.

Perdana Menteri berkata, penghantaran bekalan pertama sebanyak satu juta dos akan dibuat pada suku pertama tahun depan disusuli dengan 1.7 juta (suku kedua), 5.8 juta (suku ketiga) dan 4.3 juta dos pada suku keempat tahun depan.

Beliau berkata, pemerolehan bekalan daripada Pfizer itu adalah hasil perjanjian pembelian awal ditandatangani kerajaan dengan syarikat itu melalui Kementerian Kesihatan Malaysia (KKM), Selasa lalu.

“Perjanjian dengan syarikat berkenaan bertujuan memastikan kerajaan mempunyai akses kepada data untuk menilai kualiti, keselamatan dan keberkesanan di samping menjamin akses kepada vaksin itu sekiranya sedia untuk diedarkan oleh pihak syarikat.

“Pfizer pada 9 November lalu menyatakan bahawa analisis data interim pertama menunjukkan keberkesanan vaksin adalah 95 peratus,” katanya pada sidang media di sini.

Sidang media berkenaan turut dihadiri Menteri Kesihatan Datuk Seri Dr Adham Baba dan Menteri Sains, Teknologi dan Inovasi Khairy Jamaluddin. -Bernama


Jangan keluar ucapan cetus perbalahan

PUTRAJAYA, 1 Rabiulawal 1445H, Ahad – Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menyeru semua pihak agar lebih bertanggungjawab dan tidak sewenang-wenangnya mengeluarkan ucapan yang boleh mencetus perbalahan, ketegangan serta kegelisahan dalam masyarakat.

Ia termasuk mengeluarkan kenyataan yang menyentuh urusan agama Islam dan kefatwaan.

Beliau berkata, sebarang perkara membabitkan urusan agama khususnya di bidang akidah dan syariah hendaklah diserah serta dirujuk kepada pihak berkuasa agama Islam negeri dan para ilmuan yang diperakui kepakarannya dalam disiplin ilmu itu.

“Semua pihak dimohon untuk menghentikan perbalahan serta persengketaan yang boleh memusnahkan perpaduan dan keamanan negara. Semua pihak perlu bersatu hati untuk membangunkan negara agar lebih maju, makmur, berdaya saing dan aman sentosa,” menurutnya dalam kenyataan hari ini.

Mohd Na’im berkata, beliau turut menjunjung tinggi titah Sultan Selangor Sultan Sharafuddin Idris Shah selaku Pengerusi Majlis Kebangsaan Bagi Hal Ehwal Agama Islam Malaysia yang menggesa semua pihak terutama pemimpin politik agar mengambil tanggungjawab untuk memperkukuh perpaduan demi kesejahteraan negara.

Beliau juga berkata, semua pemimpin perlu akur serta menghayati titah Sultan Sharafuddin dengan sepenuh hati supaya tidak memperalat agama bagi meraih sokongan dan pada akhirnya, rakyat akan menjadi mangsa kepada perbalahan orang politik.

Pada 12 September lepas, Sultan Sharafuddin menitahkan rakyat khususnya pemimpin politik agar segera menghentikan perbuatan mengeluarkan fatwa secara tidak bertanggungjawab demi memelihara perpaduan rakyat di negara ini.

Titah Sultan Selangor, ini kerana baginda tidak sanggup melihat rakyat berpecah-belah disebabkan oleh tindak-tanduk sesetengah pemimpin politik yang tidak bertanggungjawab namun ini tidak bermaksud Sultan Sharafuddin menyebelahi mana-mana pihak atau parti.

Mohd Na’im juga berkata, Jabatan Perdana Menteri (Hal Ehwal Agama) telah menggerakkan seluruh agensi untuk memperkukuh kesatuan dan perpaduan umat Islam melalui pelbagai usaha serta inisiatif termasuk memperkasa peranan institusi masjid dan surau sebagai pusat penyatuan ummah.

Katanya dalam konteks kemajmukan masyarakat, jabatan itu telah melaksanakan program dialog antara tamadun dan budaya untuk memupuk kebersamaan serta sikap saling menghormati. – Bernama


‘Rider’ Food Panda: PEMBELA sedia bantu siasatan

BANGI, 2 Zulkaedah 1442H, Ahad – Pertubuhan-Pertubuhan Pembela Islam (PEMBELA) menyatakan kesediaan untuk membantu siasatan polis berhubung tabung kilat yang digerakkan secara atas talian, bagi membantu ikat jamin lima penghantar makanan yang ditahan kerana mempertahankan kalimah Allah.

“Insya-Allah, kita akan berikan kerjasama penuh jika dipanggil.

“Kita akan keluar kenyataan rasmi dalam masa terdekat,” katanya menerusi kenyataan di Facebook hari ini.

Terdahulu, PEMBELA melancarkan tabung kilat secara atas talian dengan sasaran kutipan sehingga RM20,000 bagi membantu ikat jamin lima penghantar makanan yang ditahan kerana mempertahankan kalimah Allah.

Pengerusi PEMBELA, Haji Aminuddin Yahaya berkata, pihaknya menyasarkan kutipan sehingga RM20,000 bagi membantu ikat jamin lima individu berkenaan dengan kos RM3,000 hingga RM4,000 seorang.

Ekoran sudah melepasi sasaran kutipan, tabung sumbangan berkenaan telahpun ditutup.

Jumaat lalu, polis menahan lima penghantar makanan dan seorang pelanggan berhubung insiden pergaduhan membabitkan sensitiviti agama di Sungai Way, Petaling Jaya.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan daripada seorang penghantar makanan berhubung tindakan seorang pelanggan yang didakwa menggunakan nama yang menyentu sensitiviti agama kira-kira jam 2.30 petang.


Bersatu diberi 8 kerusi DUN untuk PRN Kelantan

BANGI, 18 Rejab 1444H, Khamis – Perikatan Nasional (PN) Kelantan bersetuju untuk memberikan keutamaan kepada Bersatu bertanding di lapan kerusi Dewan Undangan Negeri (DUN) yang disandang Barisan Nasional (BN) pada Pilihan Raya Negeri (PRN) tidak lama lagi.

Pengerusi Bersatu Kelantan, Kamarudin Md Nor berkata, perkara itu dicapai dalam rundingan pembahagian kerusi dan bersetuju untuk memberi keutamaan kepada Bersatu memandangkan PAS telah memenangi 37 daripada 45 DUN pada Pilihan Raya Umum Ke-14 (PRU14).

“Secara dasarnya, kita ada persetujuan, iaitu Bersatu diberi keutamaan untuk bertanding di kerusi disandang UMNO.

“Namun rundingan pembahagian kerusi ini belum dimuktamadkan dan pintu rundingan masih terbuka untuk sebarang kemungkinan,” katanya seperti dipetik portal tempatan hari ini.

Mengulas lanjut, Kamarudin berkata, PAS tidak menolak kemungkinan meletakkan calon di beberapa kawasan yang kini tidak diwakili mana-mana wakil rakyatnya seperti bawah Parlimen Gua Musang dan Jeli.

“…itu antara cadangan yang mungkin akan dibincangkan,” katanya.

Pada masa sama, beliau menegaskan, kedua-dua kompenan PN itu sentiasa bertorensi dan tiada perasaan tidak puas hati wujud berhubung pembahagian kerusi di DUN Kelantan.

“Kita bertoleransi sesama kita untuk kebaikan bersama dan yang penting, kemenangan, supaya kerajaan negeri Kelantan pimpinan PAS sekarang, mewakili PN dapat dikekalkan.

“Kita sasar menang semua 45 DUN seperti mana (menang semua) 14 Parlimen pada PRU lepas,” katanya.

Dalam pada itu, Kamaruddin berkata, hanya PAS dan Bersatu akan mewakili PN di Kelantan, memandangkan pengundi Melayu membentuk majoriti di semua kawasan.

Manakala, Gerakan pula akan bertanding di kawasan-kawasan majoriti pengundi bukan Melayu di negeri lain.


Kenapa liberal burukkan Hadis 40?

1. Ada yang bertanyakan kepada saya mengenai status golongan liberal yang seakan-akan memburukkan perintah yang terdapat dalam hadis Rasulullah. Mereka dikatakan tidak sanggup untuk mendidik perkara berkaitan dakwah dan perang.

2. Perkara ini amat menghairankan kerana al-Quran sendiri bersikap tegas dalam isu. Terdapat banyak perintah mengenai dakwah dan perang di dalam al-Quran. Adakah mereka tidak sanggup mengajarkan al-Quran kepada anak-anak mereka atau mereka ingin mengubah al-Quran pula sesuai dengan nafsu mereka? Firman Allah:

وَقَٰتِلُوهُمْ حَتَّىٰ لَا تَكُونَ فِتْنَةٌ وَيَكُونَ ٱلدِّينُ كُلُّهُۥ لِلَّهِ ۚ فَإِنِ ٱنتَهَوْاْ

“Dan perangilah mereka sehingga tidak ada lagi fitnah, dan (sehingga) menjadilah ugama itu seluruhnya (bebas) bagi Allah semata-mata.“ (Surah al-Anfal: 39)

3. Dalam al-Quran juga, terdapat beberapa surah yang merekodkan perihal perang dalam sejarah Islam. Perang Badar, Perang Uhud dan Perang Ahzab, semunya direkodkan di dalam al-Quran. Adakah silibus berkaitan perang ini juga ingin dihilangkan dari al-Quran?

4. Malah para salafussoleh terdahulu mendidik anak-anak mereka tentang sirah peperangan Rasulullah. Kata Ali bin al-Husain:

كنا نُعلَّم مغازي النبي ـ صلى الله عليه وسلم ـ كما نعلم السورة من القرآن

“Kami mendidik anak-anak kami sirah peperangan Rasulullah seperti mana kami mengajarkan kepada anak-anak kami al-Quran.” (al-Jami’ li Akhlak al-Rawi)

5. Manakala apa yang disebutkan di dalam hadis ke 8 yang dipertikaikan oleh golongan liberal ini ialah berkaitan dengan “muqatalah” iaitu berbalas lawan andai urusan dakwah itu diancam atau ditentang semula. Perkara ini dijelaskan oleh Ibn Daqiq al-Aid ketika menghuraikan hadis ini. Kata beliau:

الْمُقَاتِلَةَ ” مُفَاعِلَةٌ، تَقْتَضِي الْحُصُولَ مِنْ الْجَانِبَيْنِ

“Dan perkataan “muqatalah” datang dengan wazan “mufa’alah” yang membawa maksud berlaku dari kedua-dua belah pihak” (iaitu saling memerangi) (Kitab Ihkam)

6. Malah Hadis 40 ini telah diajar selama berabad lamanya di Malaysia ini, adakah kita dapati ada dalam kalangan kita yang memerangi sesama muslim? Sudah pasti tidak. Adakah ini merupakan momokan yang dimainkan oleh golongan liberal sahaja?

Semoga Allah membimbing kita.

Dr. Ahmad Sanusi Azmi


Normalisasi budaya songsang, jarum halus rosakkan anak bangsa

BANGI, 14 Zulhijjah 1441H, Selasa – Kerajaan digesa bersikap lebih tegas dalam menangani penularan budaya songsang di media sosial ketika ini, kata Ahli Parlimen Bachok, Nik Mohamad Abduh Nik Abdul Aziz.

Beliau berkata, platform media sosial kini dijadikan sebagai medan utama untuk menyebarkan kegiatan negatif tersebut.

Malah, lebih dibimbangi, katanya, apabila terdapat kumpulan-kumpulan yang menggunakan media sosial untuk memastikan normalisasi budaya songsang mudah meresap ke dalam masyarakat.

“Mereka lebih banyak berselindung di sebalik nama hak asasi manusia, tetapi memperjuangkan aktiviti yang banyak menyimpang daripada fitrah manusia,” katanya dalam satu kenyataan.

Ekoran kegiatan normalisasi budaya negatif ini oleh sebahagian kumpulan hak asasi manusia, katanya, ia sekali gus mendorong kepada berleluasanya aktiviti songsang dalam masyarakat.

“Ia adalah jarum halus yang terus merosakkan anak bangsa yang lemah imunisasinya menghadapi cabaran luar yang kuat.

“Tidak terkecuali apabila ada pihak yang mempertikaikan serta memperlekeh usaha pemulihan pihak kerajaan ke atas golongan Mak Nyah sehingga memberikan persepsi negatif kepada usaha pemulihan yang dikemukakan oleh kerajaan.

“Pertikaian ini juga bertitik tolak daripada usaha mereka mempertahankan budaya songsang tersebut masuk ke dalam masyarakat,” katanya.

Justeru, Nik Mohamad Abduh mengharapkan, langkah yang tegas daripada kerajaan bagi menangani isu yang dibangkitkan.

“Penularan budaya songsang yang disokong dengan ruang normalisasi budaya tersebut ke dalam masyarakat merupakan racun yang merosakkan negara dan masyarakat,” katanya lagi.


PM lancar Dasar Perpaduan Negara

KUALA LUMPUR, 3 Rejab 1442H, Isnin – Perdana Menteri, Tan Sri Muhyiddin Yassin hari ini melancarkan Dasar Perpaduan Negara yang bersifat inklusif, jelas dan kohesif, demi memastikan Malaysia kekal sebagai sebuah negara yang kukuh teras perpaduannya.

Muhyiddin berkata, Dasar Perpaduan Negara yang berkonsepkan Perpaduan Dalam Kepelbagaian itu menetapkan strategi jangka panjang dalam usaha berterusan untuk memupuk, mengukuh dan memelihara perpaduan dalam kalangan rakyat.

Tiga objektif utama yang ditetapkan dalam dasar ini adalah mengukuhkan perpaduan dan integrasi nasional berteraskan Perlembagaan Persekutuan dan Rukun Negara; membentuk identiti nasional dengan semangat jati diri, patriotik, prihatin, toleransi, saling hormat-menghormati dan bertanggungjawab serta melahirkan rakyat Malaysia yang menghargai dan mengamalkan perpaduan.

“Kerajaan amat menyedari akan hakikat bahawa perpaduan adalah tunjang kemakmuran negara, maka ‘Perpaduan dalam kepelbagaian’ yang berteraskan ‘model integrasi’ inilah yang kita hasratkan untuk rakyat Malaysia.

“Ini kerana berdasarkan sejarah, kita rakyat Malaysia telah menerima hakikat bahawa masyarakat negara ini adalah majmuk dan pelbagai latar belakang pegangan agama, pengenalan bangsa dan budaya,” katanya semasa melancarkan Dasar Perpaduan dan Rangka Tindakan Perpaduan Negara 2030-2030 secara maya menerusi Facebook Kementerian Perpaduan Negara.

Oleh kerana perbezaan dan kepelbagaian itu, kata perdana menteri, maka usaha ke arah mewujudkan perpaduan di negara ini perlu dilengkapi dan dilandasi usaha integrasi berterusan.

Pada masa sama, Muhyiddin menjelaskan Rangka Tindakan Perpaduan Negara 2030 yang dihasilkan itu pula adalah bagi menyokong strategi-strategi dalam Dasar Perpaduan Negara serta menetapkan aspirasi perpaduan yang ingin dicapai dalam tempoh 10 tahun akan datang.

“Penggubalan Dasar Perpaduan Negara ini adalah berlandaskan kepada Perlembagaan Persekutuan dan Rukun Negara selaras dengan dasar-dasar utama negara seperti Wawasan Kemakmuran Bersama (WKB) 2030 dan Rancangan Malaysia Lima Tahun dan dasar-dasar lain yang berkuat kuasa.

“Rakyat Malaysia sejak sekian lama berpegang kepada Rukun Negara… tidak kiralah sama ada Melayu, Cina, India, Kadazan, Dusun, Iban, Murut, Melanau, orang asal atau mana-mana etnik sekalipun, bergelar warganegara Malaysia, maka inilah ciri-ciri yang wajib kita hayati,” katanya.

Muhyiddin selain itu, turut menyeru semua pihak terutamanya agen penggerak perpaduan yang terdiri daripada badan bukan kerajaan (NGO), pihak swasta dan pemegang taruh berkaitan supaya bekerjasama untuk memastikan semua objektif itu dicapai.

Tegasnya, Dasar Perpaduan Negara adalah dasar bersama dan semua pihak adalah ejen perpaduan yang akan membawa aspirasi ini ke hadapan. – Bernama


Pejabat Imigresen KL, Putrajaya sesak

BANGI, 17 Jamadilawal 1444H, Isnin – Kesesakan luar biasa yang berlaku di pejabat permohonan pasport Jabatan Imigresen di Kuala Lumpur dan Putrajaya hari ini berpunca daripada penutupan pejabat-pejabat pasport di seluruh Selangor kerana cuti umum dan cuti sekolah.

Sehubungan itu, Ketua Pengarah Imigresen, Datuk Seri Khairul Dzaimee Daud menasihatkan orang ramai mencari alternatif untuk memohon pasport di pejabat Imigresen yang terletak di luar Lembah Klang yang kurang sesak.

Antara pejabat permohonan pasport berdekatan dan kurang kesesakan adalah di Seremban, Melaka, Cameron Highlands dan Raub di Pahang, Pengkalan Hulu (Perak), Mersing dan Kukup (Johor) serta Kangar di Perlis.

Urusan permohonan pasport selepas ini juga boleh dibuat di pejabat permohonan pasport di Kuala Langat dan Kuala Kubu Bharu di Selangor kerana dikenal pasti kurang sesak.

“Selain itu, bagi mereka yang tidak mempunyai keperluan mendesak atau kecemasan, dimohon supaya menangguhkan dahulu urusan permohonan pasport dan memohon di luar waktu puncak,” katanya dalam satu kenyataan, hari ini.

Khairul Dzaimee turut menasihatkan orang ramai supaya tidak mengambil sikap menunggu hingga ke saat akhir dan perlu merancang perjalanan lebih awal bagi mengelakkan kesesakan.

Orang ramai juga dijemput untuk menyertai saluran telegram rasmi bagi urusan permohonan pasport untuk sebarang pertanyaan di pautan https://t.me/PejabatPasport .


UMNO Sabah sedia terima semula penyertaan bekas ahli, pemimpin

KOTA KINABALU, 12 Zulkaedah 1441H, Sabtu – UMNO Sabah membuka pintu kepada semua bekas pemimpin, ahli dan juga individu lain yang ingin menyertai perjuangan parti itu.

Pengarah Komunikasi UMNO negeri Ghazalie Ansing berkata, pendirian UMNO Sabah sejak dari awal lagi cukup jelas mengenai penyertaan semula bekas pemimpin dan ahli-ahli UMNO.

“Justeru tidak timbul soal perlunya perbincangan Ketua UMNO Sabah bersama Ketua Bahagian terlebih dahulu sebelum menerima penyertaan bekas pemimpin dan ahli UMNO,” katanya mengulas kenyataan Ketua UMNO Bahagian Kota Belud Fadli Juanas mengenai permohonan bekas Bendahari UMNO, Datuk Seri Dr Salleh Said Keruak menyertai semula parti itu.

Dalam kenyataan itu, Fadli berkata, permohonan mana-mana individu yang sudah meninggalkan UMNO perlu dikaji semula dari segala sudut.

Rabu lalu, Salleh yang juga bekas Ketua Menteri Sabah mengesahkan telah memohon untuk menyertai semula UMNO pada 26 Mei lepas selepas keluar daripada parti itu secara “en-bloc” pada 12 Disember 2018.

Dalam pada itu Ghazalie berkata, UMNO Sabah dijangka akan menerima lebih ramai lagi pemimpin dari berbagai parti yang akan menyertai parti itu. -Bernama


Kapasiti PKRC seluruh negara capai 61 peratus

KUALA LUMPUR, 17 Zulhijjah 1442H, Selasa – Negara kini berhadapan dengan gelombang ketiga COVID-19 yang lebih mencabar terutama dengan kemunculan beberapa varian baharu yang agresif, sekali gus meningkatkan kadar kebolehjangkitan wabak itu di Malaysia.

Menteri Kesihatan, Datuk Seri Dr Adham Baba ketika membentangkan penerangan mengenai Tindakan Menangani Pandemik COVID-19 pada Mesyuarat Khas Dewan Rakyat hari ini berkata peningkatan jangkitan dalam gelombang ketiga adalah melalui kes sporadik yang tiada kaitan dengan kes kluster.

“Gelombang ketiga bermula 20 September 2020 dan masih berterusan hingga semalam, merekodkan sebanyak 1,017,787 kes positif COVID-19 dengan 8,071 kes kematian.

“Walaupun bilangan kes positif COVID-19 adalah agak tinggi, namun bilangan kes serius yang tergolong dalam kategori 3, 4 dan 5, berdasarkan keadaan klinikal kes semasa baharu didiagnosis, adalah kecil berbanding dengan jumlah keseluruhan kes,” katanya.

Bagi menangani pandemik itu, beliau berkata, kerajaan sentiasa mengambil pendekatan menyeluruh bagi melindungi nyawa dan memastikan kelangsungan hidup rakyat serta memulihkan ekonomi.

Antara langkah yang diambil bagi merawat individu yang positif COVID-19 adalah mewujudkan Pusat Kuarantin dan Rawatan COVID-19 dan setakat semalam penggunaan PKRC di seluruh negara mencapai tahap 61 peratus.

Dr Adham berkata, untuk kemudahan di fasiliti itu Kementerian Kesihatan (KKM) menyediakan keseluruhannya 29,835 katil di semua 132 PKRC seluruh negara.

Beliau berkata, bagi semua 221 hospital COVID-19 pula jumlah katil bukan unit rawatan rapi (ICU) adalah 15,090 di fasiliti kesihatan awam dan 1,288 fasiliti swasta, manakala bagi katil ICU melibatkan 1,405 di hospital awam dan 128 di hospital swasta.

“Peralatan perubatan seperti ventilator, patient monitor dan sebagainya turut dipertingkatkan bagi memperkukuhkan keupayaan dan sebagai kesiapsiagaan menangani pandemik COVID-19,” katanya pada sesi penerangan mengenai tindakan menangani COVID-19 pada mesyuarat khas Dewan Rakyat di Parlimen.

Sementara itu, Dr Adham berkata, sebanyak RM7.13 bilion (RM1 bilion pada 2020 dan RM6.13 bilion pada 2021) yang diterima KKM digunakan untuk saringan dan rawatan pesakit COVID-19 (RM2.35 bilion), manakala RM4.78 bilion bagi tujuan perolehan vaksin COVID-19 serta consumables dan peralatan penyimpanan vaksin.

Beliau berkata, berikutan keperluan semasa, KKM memohon peruntukan RM1.14 bilionperolehan tambahan bagi peralatan kesihatan seperti untuk reagen, consumables, peralatan perlindung diri (PPE) dan sebagainya.

Menyentuh soal sumber manusia KKM bagi pengurusan wabak itu, sehingga 31 April 2021 sebanyak 278,023 jawatan tetap diluluskan, selain lebih 40,000 pelantikan secara kontrak turut diluluskan dan KKM juga melantik 1,519 petugas kesihatan kontrak tambahan berdasarkan kelulusan agensi pusat untuk ditempatkan di fasiliti kesihatan di Selangor, Kuala Lumpur dan Negeri Sembilan.

“Kita tidak pasti bilakah pandemik ini akan dapat dikawal dan berakhir sepenuhnya…Jasa dan pengorbanan petugas barisan hadapan kesihatan yang berhempas pulas dalam memberikan perkhidmatan kesihatan yang terbaik kepada rakyat Malaysia tidak wajar dipersiakan.

“Ada antara mereka yang telah berbulan-bulan tidak berjumpa dengan ahli keluarga dan terpaksa berjauhan demi merawat dan menyelamatkan nyawa pesakit sehingga ada antara mereka sendiri yang telah dijangkiti,” katanya.

Mengenai pengesanan COVID-19, Dr Adham berkata sehingga semalam kapasiti ujian makmal RT-PCR di seluruh negara mencatat peningkatan sebanyak 1,874 peratus iaitu 122,603 sehari berbanding 6,210 pada Mac 2020.

Beliau berkata, berdasarkan peningkatan keupayaan ini, kapasiti ujian setiap negeri ditingkatkan misalnya di Selangor yang meningkat kepada 2.43 juta dalam tempoh enam bulan pertama 2021 berbanding 840,165 ujian tahun lepas.-  Bernama


Jangkitan COVID-19 di UK boleh cecah 100,000

LONDON, 26 Zulkaedah 1442H, Rabu – Jangkitan COVID-19 di United Kingdom (UK) berkemungkinan akan meningkat dua kali ganda dalam tempoh dua minggu akan datang, selepas negara itu menghapuskan sekatan wabak pandemik sedia ada, kata Setiausaha Kesihatan, Sajid Javid.

Kes jangkitan di seluruh UK kini dicatatkan di bawah 29,000 sehari, dan menurut Javid, angka itu boleh mencecah 100,000 sehari dalam musim panas.

“Ketika kita melonggarkan sekatan dan memasuki musim panas, kita menjangkakan kes akan meningkat dengan ketara, dan ia boleh mencapai 100,000 angka kes,” kata Javid di radio BBC pada hari Selasa.

Perdana Menteri, Boris Johnson mengumumkan pada hari Isnin bahawa penghapusan sekatan yang sedia ada di UK akan diteruskan pada 19 Julai walaupun terdapat amaran daripada pakar kesihatan agar tidak melakukannya.

Javid mempertahankan pendekatan ditetapkan oleh Johnson, tetapi mengakui ketidakpastian yang cukup besar.

“Apa yang lebih penting dari segalanya adalah jumlah kemasukan ke hospital dan angka kematian, dan di situlah ia semakin berkurang.

“Untuk rekod – pada masa ini, kita melihat sekitar 25,000 kes baru sehari. Kali terakhir kita mencatat angka seperti itu, kita mempunyai kematian sekitar 500 sehari. Dan sekarang kita hanya berada di sekitar sepertiga dari jumlah itu,” katanya.

Javid juga mengatakan ada kemungkinan varian baru COVID-19 muncul, dengan kemungkinan ia mampu melawan vaksin.

“Satu perkara yang tidak ada yang dapat dikatakan dengan pasti di mana saja di dunia adalah perkembangan virus di masa depan,” katanya.

Isnin lalu, Johnson mengatakan: “Saya ingin menekankan sejak awal bahawa pandemik ini masih belum selesai dan ia pasti tidak akan berakhir pada (19 Julai). Kita mungkin berdepan dengan lebih banyak kematian akibat COVID-19”.

Walaupun begitu, beliau tetap mengatakan bahawa had kapasiti dan peraturan penjarakan sosial akan dihapuskan pada tarikh tersebut. – Agensi


Korea Utara catat 6 lagi kematian di tengah peningkatan kes COVID-19

SEOUL, 16 Syawal 1443H, Selasa – Korea Utara pada Selasa melaporkan enam lagi kematian disyaki akibat jangkitan COVID-19 dan negara ini mengerahkan tentera untuk membekalkan ubat ke farmasi di Pyongyang, lapor Agensi Berita Yonhap.

Menurut maklumat ibu pejabat pencegahan wabak, enam kematian dilaporkan setakat 6 petang Isnin, menjadikan jumlah korban meningkat kepada 56, memetik Agensi Berita Pusat Korea (KCNA).

Pemimpin Korea Utara, Kim Jong-un sebelum ini telah mengarahkan sistem bekalan ubat diperkasa dan tentera digerakkan bagi menstabilkan bekalan ubat.

Kilang farmaseutikal di seluruh negara telah meningkatkan pengeluaran dan kira-kira 11,000 pegawai, tenaga pengajar dan pelajar institusi perubatan dikerahkan untuk membantu merawat pesakit bergejala.

Jumlah kes yang mempunyai simptom demam mencapai lebih 1.48 juta menyaksikan lebih 819,090 pesakit pulih dan sekurang-kurangnya 663,910 lagi sedang dirawat.

Khamis lalu, Korea Utara melaporkan kes pertama selepas mendakwa negara ini bebas COVID-19 selama lebih dua tahun. – Bernama


PDRM jamin keselamatan, ketenteraman awam negara terkawal

BANGI, 6 Safar 1443H, Isnin – Polis Diraja Malaysia (PDRM) memberi jaminan bahawa keselamatan dan ketenteraman awam negara terkawal.

Ketua Polis Negara, Datuk Seri Acryl Sani Abdullah Sani berkata, pihaknya mengambil maklum laporan berita bahawa pihak kedutaan Jepun di Malaysia telah mengeluarkan amaran kepada rakyatnya mengenai kemungkinan berlaku serangan pengganas di rumah-rumah ibadat dan kawasan tumpuan ramai di beberapa negara Asia Tenggara.

Bagaimanapun, beliau berkata, setakat ini PDRM tidak mengesan atau menerima sebarang maklumat mengenai apa-apa bentuk ancaman keselamatan.

Sehubungan itu, orang ramai diminta untuk tidak gusar dan membuat sebarang spekulasi kerana PDRM akan memastikan keselamatan negara kekal berada pada tahap selamat, katanya.

“Pemantauan juga akan ditingkat bagi menjamin kesejahteraan masyarakat.

“PDRM sentiasa memantau senario keselamatan semasa dan akan mengambil tindakan tegas jika terdapat mana-mana pihak yang cuba menganggu gugat ketenteraman awam dan keharmonian di negara ini,” katanya dalam kenyataan, hari ini.


Kapal ditemukan di Lipis dianggar berusia sekitar abad ke-18

KUANTAN, 3 Jamadilakhir 1442H, Sabtu – Rangka kapal yang ditemukan selepas banjir surut di Kampung Penjom, Kuala Lipis kira-kira 220 kilometer dari sini pada dua hari lalu, dianggarkan dibina pada abad ke-18 dan 19.

Pesuruhjaya Jabatan Warisan Negara (JWN) Mesran Mohd Yusop berkata kapal yang diperbuat daripada binaan kayu dan tembaga itu berkemungkinan besar ialah kapal dagang milik Inggeris atau digunakan oleh pembesar pada zaman tersebut.

Ia berdasarkan penemuan kepingan plat besi bertulis Vivian & Son pada 1824, iaitu syarikat yang ditubuhkan bagi menjalankan operasi peleburan tembaga pada 1809 sebelum berkembang menjadi rumah peleburan terkemuka pada 1820.

Syarikat itu dipercayai mengalami zaman kejatuhan pada akhir abad ke-19 dan merosot pada awal abad ke-20 dan pada 1924, ia bergabung menjadi British Copper Manufacturers Limited yang kemudiannya diambil alih oleh Yorkshire Imperial Metals pada 1926.

“Pemeriksaan pada bahagian dalam kapal tidak menemukan artifak melainkan serpihan seramik buat masa ini. Namun, pihak kami mendapati terdapat kesan kapal itu telah diganggu dipercayai oleh mereka yang mengambil komponen seperti paku atau dinding kapal disalut tembaga.

“Kita percaya barangan tersebut dijual kepada pembeli barangan lusuh kerana semalam, selepas dinasihatkan polis, sebuah syarikat barangan lusuh telah memulangkan komponen yang dianggarkan seberat 100 kilogram yang dijual kepada mereka,” katanya ketika dihubungi di sini hari ini.

Sehubungan itu, Mesran memohon mereka yang menyimpan komponen atau barangan diambil dari kapal tersebut untuk segera memulangkannya kepada polis memandangkan ia adalah sebahagian daripada warisan negara.

Mesran berkata JWN juga akan memulakan kerja penyelamatan dan pemindahan rangka kapal itu bagi tujuan penyelidikan dan pencarian bukti sejarah, dan bagi tujuan itu, rangka kapal tersebut akan dipindahkan ke Muzium Warisan Kuala Lipis.

“Bagaimanapun, sementara kapal itu masih berada di lokasi penemuan, kami akan meminta bantuan polis untuk terus memantau lokasi tersebut bagi mengelakkan berlaku lagi insiden pencerobohan atau kehilangan objek,” katanya.

Rangka kapal itu ditemukan terdampar di tepi Sungai Lipis, berdekatan jambatan gantung Sungai Kampung Pagar Penjom pada Khamis lepas (14 Jan) dipercayai kesan akibat banjir yang melanda kampung tersebut pada 3 Januari. – Bernama


Calon ‘popular’ di media sosial berpeluang pikat pengundi muda

KUALA LUMPUR, 18 Rabiulawal 1444H, Sabtu – Calon pilihan raya yang aktif dan ‘popular’ di media sosial mempunyai peluang tinggi untuk menambat hati pengundi, terutamanya golongan muda yang pertama kali menjalankan tanggungjawab mengundi pada Pilihan Raya Umum ke-15 (PRU15).

Penganalisis politik Prof Datuk Dr Nasrudin Mohammed berkata ia berikutan realiti pada zaman Internet ketika ini membuatkan platform media sosial mempunyai pengaruh yang kuat terhadap pendirian politik pengundi.

“… lebih-lebih lagi apabila calon memainkan isu-isu yang dianggap sensasi dan menarik perhatian pengundi. Soal benar atau salah, tulen atau palsu kelihatannya tidak menjadi perkiraan utama kebanyakan pengguna media sosial,” katanya ketika dihubungi Bernama.

Selain itu, beliau berkata pengundi muda secara umumnya mengutamakan calon yang dianggap serta dipercayai berupaya memberi faedah secara langsung kepada golongan itu.

Katanya pengundi muda mengutamakan isu yang dianggap ‘sensasi’ antaranya peluang pendidikan tinggi, peluang perniagaan yang disokong dengan bantuan modal dan insentif lain serta peluang pekerjaan yang menjanjikan insentif terbaik dan segera.

“Usia calon – lebih muda lebih dianggap ideal – memberi kelebihan kepada calon namun ia juga bergantung kepada beberapa sifat luaran calon muda seperti perawakan, latar belakang teknikal calon, lokaliti dan juga idealisme politik yang ditunjukkan,” katanya.

Ogos lepas, Dewan Rakyat diberitahu jumlah pengundi yang berdaftar setakat Mei 2022 adalah 21,113,234 orang, dengan 1,141,749 orang atau 5.4 peratus adalah pemilih berumur 18 hingga 20 tahun.

Pilihan Raya Negeri (PRN) Johor yang diadakan pada 12 Mac lepas menjadi medan pertama pelaksanaan Undi18 bagi golongan berusia 18 hingga 20 tahun merasai pengalaman keluar dan melalui proses mengundi bagi memilih wakil rakyat pilihan mereka.

Kebenaran untuk mereka mengundi adalah susulan Rang Undang-undang Perlembagaan (Pindaan) 2019, bagi menurunkan had umur mengundi kepada 18 tahun dan pendaftaran pengundi automatik diluluskan pada Mac 2019.

Bagaimanapun, beliau berkata PRN Johor bukanlah cerminan sebenar kepada penyertaan dan pengaruh pengundi muda baharu dan keputusan pilihan raya itu juga tidak dapat memberi gambaran jelas berkenaan impaknya kepada PRU15.

Nasrudin berkata PRN Johor sepatutnya merekodkan hampir 30 peratus atau hampir 750,000 orang penambahan bilangan pengundi muda antara 18 hingga 20 tahun yang layak mengundi, namun impak penyertaan pengundi muda dalam PRN itu tidak begitu memberi kesan nyata secara keseluruhan.

“Antara sebabnya termasuklah realiti bilangan pengundi yang keluar mengundi waktu itu agak rendah dengan kira-kira 55 peratus sahaja manakala bilangan pengundi muda yang keluar mengundi juga sangat rendah, hanya mewakili kira-kira enam peratus sahaja daripada jumlah pengundi.

Selain itu, beliau berkata dapatan beberapa kajian yang dijalankan sehingga kini juga mendapati pengundi muda tidak menunjukkan minat dan kecenderungan serta keutamaan yang tinggi dalam soal berkaitan politik.

“Saya fikir agak rasional untuk kita merumuskan secara umum bahawa pengundi muda tidak akan memberi impak yang besar kepada keputusan PRU15 akan datang.

”Dengan kata lain, trend yang ditunjukkan adalah jelas bahawa keputusan pilihan raya masih lagi ditentukan oleh mereka yang bukan daripada kalangan pengundi muda, sama ada mereka keluar mengundi ataupun seperti berlaku di Johor, mereka tidak keluar mengundi,” katanya.

Justeru, beliau mengunjurkan bilangan pengundi muda yang akan keluar mengundi pada PRU15 secara keseluruhannya adalah rendah dengan jangkaan tidak lebih 30 peratus. – Bernama


Bukan perkhidmatan penting: Majikan paksa pekerja hadir ke tempat kerja boleh dikena tindakan

KUALA LUMPUR, 24 Syawal 1442H, Sabtu – Majikan yang memaksa pekerja hadir ke tempat kerja yang bukan melibatkan perkhidmatan penting perlu dilapor segera kepada Kementerian Sumber Manusia (KSM), kata Menteri Kanan (Keselamatan) Datuk Seri Ismail Sabri Yaakob.

Beliau berkata pekerja yang memakai gelang kuarantin juga tidak boleh dipaksa hadir ke tempat kerja dan jika berlaku, perkara itu perlu dilaporkan di Hotline KSM di talian 03-88862409, 03-88862352 dan 03-88889111 kerana melanggar prosedur operasi standard (SOP).

“Pekerja diminta lapor jika majikan langgar syarat kapasiti 60 peratus yang dibenarkan. Jika ada yang memakai gelang pink diarahkan bekerja, saya harap ia dilaporkan kepada KSM supaya dapat diambil tindakan dan semua pihak perlu bekerjasama memastikan tidak ada pelanggaran SOP.

“Kalau majikan yang paksa pekerja berkenaan untuk bekerja, majikan itu sepatutnya dikenakan tindakan namun saya faham, pekerja tiada pilihan kerana kemungkinan mereka ini diberi amaran, jika tidak hadir bekerja kemungkinan akan dipecat atau tidak dibayar gaji,” katanya pada sidang media selepas melawat sekatan jalan raya di Jalan Ampang, di sini, hari ini.

Ismail Sabri berkata bagaimanapun ada kes-kes sedemikian telah diambil tindakan serta diarahkan tutup premis dan dikompaun.

“Insya-Allah, jika semua masyarakat bekerjasama dalam hal ini (mematuhi SOP dan arahan sekatan pergerakan penuh) bersama-sama kita semua dapat melandaikan kes COVID-19,” katanya.

SeIain itu, Ismail Sabri berkata pihaknya juga menerima banyak aduan berkaitan premis perniagaan dan perkilangan yang bukan dikategorikan perkhidmatan penting beroperasi dalam tempoh sekatan pergerakan penuh.

“Kita dengar banyak rungutan orang ramai termasuklah di media-media sosial dan sebagainya mengatakan premis berkenaan dibuka dan tetap beroperasi walaupun ia dilarang.

“Oleh itu, semalam Perdana Menteri (Tan Sri Muhyiddin Yassin) telah meminta untuk memperketatkan penguatkuasaannya,” katanya.

Ismail Sabri berkata orang ramai boleh membuat aduan di Malaysian Government Call Centre di talian 03-80008000.

Turut hadir Ketua Setiausaha Kementerian Pertahanan Datuk Seri Muez Abd Aziz, Panglima Tentera Darat Jen Tan Sri Zamrose Mohd Zain dan Ketua Polis Daerah Wangsa Maju Supt Ashari Abu Samah. – Bernama


UMNO kini sudah ‘lumpuh’ dan perlu direhatkan: Hadi Awang

BANGI, 2 Syaaban 1443H, Sabtu – PAS menyifatkan UMNO kini sudah ‘lumpuh’ dan rakyat Johor perlu menolak parti berkenaan sebaliknya memilih Perikatan Nasional (PN) bagi menjamin kerajaan negeri terus berada dalam keadaan makmur selepas 12 Mac ini.

Presidennya, Tan Sri Abdul Hadi Awang berkata, UMNO dan Barisan Nasional (BN) yang tumbang pada Pilihan Raya Umum ke-14 (PRU14) perlu direhatkan berikutan ditimpa pelbagai penyakit disebabkan terlalu lama memerintah negara.

“Perubahan perlu dilakukan melalui kertas undi dan bukan dengan protes jalanan sebagai memenuhi proses demokrasi untuk memilih sesebuah kerajaan.

“PN adalah pilihan kepada rakyat Johor kerana menawarkan ikrar yang terbaik dengan slogan ‘Demi Bangsa Johor’, manakala Pakatan Harapan (PH) pula selalu mungkir janji.

“Kerana terlalu lama memerintah, berlakulah isu-isu seperti rasuah, penyelewengan dan salah guna kuasa yang melibatkan pemimpin-pemimpin UMNO dan BN seperti mana diketahui umum hari ini,” kata seperti dipetik akhbar tempatan, hari ini.

Abdul Hadi berkata, UMNO kini ibarat individu yang berusia 60 tahun dan telah lemah serta perlu ditukar.

“UMNO sudah memerintah 60 tahun. Mengikut adatnya kalau manusia 60 tahun sudah tua, sudah lemah, mengalami kelemahan, maka berlakulah kelemahan-kelemahan, berlaku rasuah, salah laku, penyelewengan dan macam-macam,” katanya yang juga Ahli Parlimen Marang.

Justeru, katanya rakyat perlu memberi kepercayaan kepada PN bermula pada PRN Johor ini.

Tambah Abdul Hadi, rakyat Johor juga perlu menghukum BN dan UMNO pada PRN Johor dengan tidak mengundi calon-calon gabungan itu sebagai pengajaran disebabkan kerakusan dan ketamakan mereka.

Kata beliau, mengundi bukan sesuatu yang boleh buat seperti mainan hanya kerana upah semata-mata.

“Mengundi bukan boleh main-main, bukan kerana mendapat upah RM50 atau RM100 dalam masa dua minggu tetapi mengundi untuk tempoh lima tahun sekali yang dibenarkan dalam demokrasi.

“Pengundi boleh menilai parti mana yang benar-benar serius memerangi rasuah dan penyalahgunaan kuasa dengan hanya memilih calon-calon bebas daripada gejala tersebut,” jelasnya.


Singapura catat angka harian tertinggi 1,504 kes

SINGAPURA, 17 Safar 1443H, Jumaat – Singapura melaporkan sejumlah 1,504 kes baharu COVID-19 pada Khamis (23 September), tertinggi sejak virus itu dikesan tahun lalu.

Menurut Kementerian Kesihatan republik itu, daripada jumlah tersebut, 1,218 kes adalah jangkitan tempatan, 273 di asrama pekerja migran dan 13 kes import.

Dalam kemas kini data hariannya, kementerian memaklumkan 1,120 pesakit dirawat di hospital dengan 163 kes serius yang memerlukan bantuan oksigen, dan 23 kritikal di unit rawatan rapi (ICU).

Republik itu juga melaporkan dua kematian melibatkan wanita warga emas Singapura yang belum divaksin, menjadikan jumlah kematian akibat komplikasi jangkitan COVID-19 bertambah kepada 70 orang.

Sepanjang 28 hari lalu, menurut kementerian daripada 15,791 individu yang dijangkiti, 97.9 peratus tidak bergejala atau bergejala ringan, 1.8 peratus memerlukan bantuan oksigen, 0.2 peratus dirawat di ICU, dan 0.1 peratus meninggal dunia.

Sehingga tengah hari Khamis, jumlah keseluruhan kes adalah 82,860 dengan 10,379 kes aktif.

Sebanyak 82 peratus penduduk Singapura telah lengkap dua dos vaksin COVID-19 setakat 22 September, dengan 84 peratus lagi menerima sekurang-kurangnya satu dos. – Bernama


KP Selangor rancang ‘game plan’ baharu PKP 3.0

BANGI, 24 Ramadan 1442H, Khamis – Polis Selangor akan merangka rancangan atau ‘game plan’ baharu untuk Perintah Kawalan Pergerakan (PKP) 3.0 yang dikenakan ke atas enam daerah  mulai hari ini hingga 17 Mei.

Ketua Polis Selangor, Datuk Arjunaidi Mohamed bagaimanapun meminta orang ramai untuk meneliti prosedur operasi standard (SOP) yang diumumkan oleh Majlis Keselamatan Negara (MKN).

“Ya, kita pasti akan mengubah rancangan kita kali ini dengan penekanan untuk memastikan bahawa semua orang di daerah ini mematuhi SOP.

“Di Selangor, kami memiliki pasukan petugas operasi kepatuhan di peringkat negeri dan juga di semua daerah. Mereka akan keluar dan akan memastikan semuanya berjalan lancar,” katanya seperti dilapor The Star.

Ketika diminta untuk menjelaskan mengenai perubahan yang akan mereka lakukan, Arjunaidi memaklumkan perkara itu antara beliau dan pegawainya.

“Orang ramai hanya perlu prihatin dengan kepatuhan SOP dan memastikan mengikut peranan mereka untuk mengekang penyebaran COVID-19.

“Kami pernah melalui PKP di sini sebelumnya dan saya yakin bahawa komuniti mampu melaksanakan peranan mereka,” katanya.

PKP dilaksana Majlis Keselamatan Negara (MKN) mengambil kira peningkatan mendadak kes positif COVID-19 dan bagi memutuskan rantaian jangkitan COVID-19.

Ia berikutan Selangor telah mencatatkan jumlah kes harian yang tinggi sejak 20 April sehingga semalam.